5 Perkara Mengenai Pembentukan Projek Road To Gold Oleh KBS

Kementerian Belia dan Sukan (KBS) menerusi menterinya, YB Hannah Yeoh dalam satu majlis sidang media yang diadakan di Stadium Nasional, Bukit Jalil semalam mengumumkan pembentukan pasukan projek Road To Gold. Projek ini diumumkan kira-kira setahun dan empat bulan sebelum berlangsungnya Sukan Olimpik Paris 2024. Berikut adalah lima yang perlu anda tahu berkenaan pembentukan projek tersebut:

Tujuan utama projek ini diumumkan oleh menteri adalah untuk menyelaras usaha negara bagi meraih pingat emas di Sukan Olimpik. Namun begitu, mengambil kira struktur dan kaedah pelaksanaan projek Olimpik sebelum ini serta baki tempoh hanya setahun sahaja bagi menghadapi Olimpik Paris pada tahun hadapan, Jawatankuasa ini akan menyediakan rangka kerja jangka panjang meliputi dua temasya iaitu Paris 2024 dan Los Angeles 2028. Pada masa yang sama, Jawatankuasa Gold Paris yang diumumkan pada Julai 2022 turut dikenali Jawatankuasa Road To Gold.

Jawatankuasa ini dipengerusikan secara bersama oleh Menteri KBS, YB Hannah Yeoh dan Presiden Majlis Olimpik Malaysia (MOM), YBhg. Tan Sri (Dr.) Norza Zakaria. Ianya turut disertai oleh lapan individu yang terdiri daripada pihak kementerian, agensi sukan, bekas atlet negara, persatuan dan badan sukan negara. Ahli-ahli tersebut adalah seperti berikut:

Semua perlantikan individu-individu di atas adalah atas dasar sukarela sebagai sebahagian daripada usaha pembinaan negara (nation-building) secara kolektif. Menjelaskan pemilihan individu-individu tersebut, sebagai contoh, bekas atlet adalah atas faktor kepakaran dan pengalaman mereka yang tidak ternilai dan menjadi jambatan kukuh antara Jawatankuasa dengan atlet Road To Gold yang dipilih.

Bagi individu seperti Stuart dan Michelle yang turut dilantik sebagai Penyelaras Projek dan Pembantu Penyelaras Projek masing-masing, kedua-duanya mempunyai pengalaman kerja yang luas dengan badan dan agensi sukan antarabangsa. Latar belakang ini menjadikan mereka calon yang sesuai kerana peranan itu memerlukan kepakaran untuk menjalinkan kerjasama dengan semua pihak berkepentingan secara strategik.

Jawatankuasa ini juga secara aktif akan membina kerjasama strategik dengan sektor korporat agar mereka turut terlibat dengan projek nasional utama ini. Selain itu, tugas segera Jawatankuasa ini adalah mengenal pasti keperluan tambahan yang diperlukan bagi menjayakan misi meraih emas di Olimpik.

Dalam sidang media yang sama, Hannah turut mengumumkan perlantikan Ahli Majlis FIFA merangkap Presiden Persatuan Bola Sepak Malaysia (FAM), YBhg. Datuk Haji Hamidin Mohd. Amin serta bekas jaguh skuasy No.1 dunia, Ybhg. Datuk Nicol Ann David sebagai Chef de Mission (Ketua Kontinjen) dan Timbalan Chef de Mission ke Sukan Olimpik Paris 2024. Difahamkan perlantikan kedua-dua individu ini mencerminkan asas Jawatankuasa ini yang terdiri daripada pentadbir berkepakaran dan atlet bertaraf dunia.

Jawatankuasa ini akan bekerjasama dengan Program Podium (program persediaan atlet elit di bawah ISN) sedia ada yang mana ia memberi tumpuan kepada program persediaan atlet elit meliputi latihan harian, latihan di luar negara termasuk lebih pendedahan kepada pertandingan dalam dan luar negara, penyediaan khidmat jurulatih, kakitangan sokongan, perkhidmatan sains sukan dan perubatan serta program bina diri.

Kehadiran projek Road To Gold akan memperkasakan Program Podium sedia ada yang diketuai oleh MSN dan ISN melalui pemantauan di peringkat kementerian. Ini akan mengukuhkan lagi Jawatankuasa yang akan memberi fokus kepada menghapuskan sekatan, mengatasi had sedia ada dan menyediakan sokongan tambahan untuk bakal pemenang pingat negara.

Sokongan tambahan yang diperlukan akan disesuaikan mengikut keperluan setiap individu yang berpotensi melalui konsultansi dengan atlet dan jurulatih masing-masing serta tidak terhad kepada sokongan fizikal sahaja malah bagi keseluruhan kesejahteraan diri atlet. Keperluan ini akan diberikan tertakluk kepada semakan berkala dan komitmen daripada atlet yang berpotensi untuk memenangi pingat.

Featured Image: Facebook Hannah Yeoh


Terbuka Malaysia: Soon Huat-Shevon Singkir Beregu Senegara Ranking Ke-9 Dunia

Beregu campuran bebas (independent) negara, Goh Soon Huat dan Shevon Jemie Lai memulakan kempen saingan Terbuka Malaysia 2022 – Jelajah Dunia Super 750 BWF dengan langkah kanan.

Pasangan yang menghuni ranking ke-14 dunia ini merekodkan kemenangan dengan menyingkirkan beregu senegara yang turut merupakan pemain bebas, Tan Kian Meng dan Lai Pei Jing pada Pusingan 32, sebentar tadi.

Dalam perlawanan tersebut, Soon Huat-Shevon meraih kemenangan menerusi tiga set permainan yang berkesudahan dengan skor 21-18, 19-21 dan 21-18 dalam tempoh masa satu jam permainan.

PETRONAS Malaysia Open 2022XD – Round of 32               🇲🇾Soon Huat GOH🏅21 19 21 🇲🇾Shevon Jemie LAI🏅18 21 18 🇲🇾Kian Meng TAN               🇲🇾Pei Jing LAI

🕗 in 60 minutes https://t.co/R30y5rnweV

— BWFScore (@BWFScore) June 28, 2022

Kemenangan ini menjadikan Soon Huat-Shevon melebarkan rekod pertemuan ke atas Kian Meng-Pei Jing kepada lima kemenangan daripada tujuh pertemuan secara keseluruhan di pentas antarabangsa.

Sementara itu, Soon Huat-Shevon akan turun membuat perhitungan dengan beregu Korea di ranking ke-99 dunia, Kim Won-ho dan Jeong Na-eun di Pusingan 16 kelak.

Untuk makluman semua, pasangan ini mengesahkan kemaraan ke Pusingan 16 selepas berhasil menumpaskan beregu India di ranking ke-56 dunia, Venkat Prasad dan Juhi Dewangan di Pusingan 32, sebentar tadi.


Liga Super: JDT Berkenduri Gol Lakar 8 Kemenangan Berturut-turut

Juara bertahan, Johor Darul Ta’zim (JDT) melebarkan rekod kemenangan dalam saingan Liga Super 2023 kepada lapan perlawanan berturut-turut.

Lakaran kemenangan oleh skuad berjulukan Harimau Selatan kendalian Esteban Solari itu hadir selepas berkenduri gol ke atas Kedah Darul Aman FC (Kedah) di Stadium Sultan Ibrahim, sebentar tadi.

JDT menutup perlawanan tersebut dengan kemenangan besar 6-0 hasil jaringan Fernando Forestieri (23’), Feroz Baharudin (48’), Oscar Arribas (50’), Bergson (53’), Arif Aiman (76’)  dan Leandro Velazquez (86’).

Selain lapan kemenangan berturut-turut bagi musim ini, keputusan pada hari ini juga menjadikan JDT kekal tidak mengalami kekalahan dalam 42 perlawanan Liga Super sejak April 2021.

Sementara itu, bagi Kedah, ini merupakan kekalahan terbesarnya sejak dikendalikan oleh ketua jurulatih baharu, Nafuzi Zain.

Dengan kemenangan ini, JDT kekal di puncak Liga Super dengan 24 mata manakal Kedah pula tidak dapat mempertahankan kedudukan keduanya yang dihuni sebelum ini.

Untuk perlawanan seterusnya, JDT akan bertemu PDRM FC di tempat lawan dan Kedah akan melayani kunjungan Kuala Lumpur City FC (KL City) di Stadium Darul Aman bagi aksi kesembilan Liga Super.

Featured Image: Malaysian Football League


Piala AFC: KL City Menangi Penentuan Penalti Untuk Mara Ke Final Zon ASEAN

Pasukan berpangkalan di Lembah Klang, Kuala Lumpur City FC (KL City) berjaya melayakkan diri ke perlawanan akhir zon ASEAN Piala AFC 2022.

Skuad bimbingan Bojan Hodak ini mara selepas memenangi penentuan sepakan penalti 6-5 mengatasi wakil Vietnam iaitu Viettel FC di laman lawan, Stadium Thong Nhat sebentar tadi.

🥅 PENALTIES | 🇻🇳 Viettel FC 0⃣-0⃣ Kuala Lumpur City 🇲🇾

⚪ KLC ✅❌✅✅✅✅✅🔴 VTF ✅✅✅❌✅✅❌

🙌 Kuala Lumpur City are through to the ASEAN Zonal Final!#AFCCup2022 | #VTFvKLC

— #AFCCup2022 (@AFCCup) August 10, 2022

Sebelum itu, tiada sebarang jaringan yang dapat memisahkan KL City dan Viettel selepas beraksi selama 120 minit permainan. Ini membuatkan penentuan sepakan penalti dilangsungkan bagi mencari pemenangnya.

Sementara itu, KL City yang mara ke perlawanan akhir akan bertemu wakil Indonesia, PSM Makassar sekali lagi. Untuk makluman, ini merupakan pasukan yang sama dihadapi mereka pada peringkat Kumpulan H yang lalu.


Bernhardt Kesal Pemain Tidak Ikut Arahan Punca Kekalahan

Pengendali Kelantan FC, Frank Bernhardt kecewa dengan sikap para pemainnya tidak mengikut arahan yang telah diberikan serta bermain secara semberono ketika mereka tewas kepada PDRM FC, semalam.

Jelas Bernhardt, dua jaringan awal skuad Sang Saka Biru itu terhasil menerusi kegagalan perangkap ofsaid yang dilakukan pertahanan tatkala pengendali berusia 54 tahun itu tidak mengarahkan pemainnya bermain sebegitu.

“Dua gol pertama, pertahanan kami cuba membuat perangkap ofsaid. Kami tak pernah berbincang tentangnya, saya tak pernah beritahu mereka untuk bermain sebegitu. Saya tak tahu kenapa mereka berbuat sedemikian.”

“Kadangkala, mereka tidak mengikut apa yang sudah diberitahu sebelum perlawanan. Sebagai contohnya, mereka cuba membuat perangkap ofsaid seperti dalam perlawanan hari ini. Mereka merasakan apa yang mereka buat itu bagus, tetapi sebenarnya tidak”, tegas Bernhardt dalam sidang media selepas perlawanan menentang PDRM.

PDRM FC mencatat kemenangan keempat musim ini!#LigaSuper2023 #DemiLigaKita pic.twitter.com/6s5NCqHNfH

— Malaysian Football League (@MFL_MY) May 23, 2023

Bernhardt juga kecewa dengan prestasi yang ditampilkan para pemainnya yang dilihat tidak begitu komited di dalam perlawanan menyebabkan mereka mudah untuk ditewaskan.

Dalam aksi liga tersebut, The Red Warriors tunduk kepada PDRM dengan keputusan 4-1 hasil jaringan Marcus Macauley, Nabil Lapti, Uche Agba dan Bruno Suzuki. Gol tunggal tuan rumah dihasilkan Miguel Cifuentes pada penghujung perlawanan.

Kelantan kini berada di tangga ke-13 liga dengan empat mata terkumpul, dibezakan satu mata dengan seteru senegeri, Kelantan United yang kini menghuni tangga terbawah liga.

Dalam pada itu, nasib Bernhardt masih menjadi tanda tanya selepas mencatatkan kekalahan kelima berturut-turut tatkala pemilik Kelantan, Norizam Tukiman pernah mendedahkan klausa berkenaan pemecatan jurulatih sekiranya pasukan itu mengalami lima kekalahan selepas perlantikan Bernhardt.


Remuk Hati Salah Liverpool Gagal Ke Liga Juara-Juara UEFA

Penyerang prolifik, Mohamed Salah gagal sembunyikan kekecewaannya apabila pasukannya, Liverpool disahkan tidak akan beraksi di Liga Juara-Juara UEFA selepas kemenangan Manchester United ke atas Chelsea, awal pagi tadi.

Menerusi kemaskini media sosialnya, pemain berusia 31 tahun itu juga berkata tiada alasan munasabah di sebalik kegagalan tersebut dan mengakui dirinya bersama para pemain yang lain telah membuat penyokong The Reds kecewa.

“(Hati) saya benar-benar hancur. Sememangnya tiada alasan untuk kegagalan ini. Kami miliki segalanya yang kami perlukan untuk layak ke Liga Juara-Juara dan kami gagal.”

“Kita Liverpool dan layak dalam pertandingan itu merupakan perkara paling minimum yang kami perlu lakukan. Saya minta maaf tetapi terlalu awal untuk kata-kata semangat atau optimistik. Kami mengecewakan anda dan diri kami sendiri”, tulis Salah dalam kemaskini media sosial tersebut.

I’m totally devastated. There’s absolutely no excuse for this. We had everything we needed to make it to next year’s Champions League and we failed. We are Liverpool and qualifying to the competition is the bare minimum. I am sorry but it’s too soon for an uplifting or optimistic… pic.twitter.com/qZmA9WsueM

— Mohamed Salah (@MoSalah) May 25, 2023

Untuk pengetahuan umum, Manchester United hanya memerlukan satu sahaja mata untuk menjarakkan diri dengan Liverpool bagi merebut kedudukan keempat liga sekaligus layak ke Liga Juara-Juara UEFA musim hadapan.

Kemenangan 4-1 menentang skuad berjulukan The Blues pagi tadi sekaligus menutup rapat peluang Liverpool yang kini berbeza empat mata dengan Manchester United berbaki perlawanan terakhir Liga Perdana Inggeris musim ini.

Untuk rekod, Mohamed Salah telah menjaringkan 30 gol musim ini bersama Liverpool termasuk 19 gol dalam saingan Liga Perdana Inggeris. Selepas enam musim, penyerang Mesir itu telah menjaringkan 186 gol setakat ini buat The Reds.


Bagaimana Arsenal Boleh Manfaatkan Kehadiran Coutinho? – Ini Perkongsian Jurgen Klopp

Bekas pemain tengah Liverpool, Philippe Coutinho semakin kuat dikaitkan dengan perpindahan ke pasukan kendalian Mikel Arteta iaitu Arsenal.

Ketika ini Coutinho yang merupakan pemain FC Barcelona bermain secara pinjaman bersama Bayern Munich.

Dia telah membuat 35 penampilan bersama skuad Die Roten, menjaringkan 9 gol dan melakukan 8 bantuan gol sekaligus membantu Bayern memenangi Piala Jerman dan Bundesliga 2019/20.

Walaupun menampilkan prestasi yang dikirakan cemerlang bersama kelab gergasi Jerman tersebut, Bayern telah membuat keputusan tidak akan menandatangani Countinho secara tetap.

Dan menurut wartawan terkenal, Fabrizio Romano mendedahkan Barcelona sedang menawarkan khidmat pemain Brazil itu kepada Arsenal.

he has been offered to Arsenal. Let’s see what Arsenal will decide – now they’re focused on Willian (done deal 😉)

— Fabrizio Romano (@FabrizioRomano) August 11, 2020

Desas-desus perpindahan Coutinho ke Arsenal secara pinjaman turut mendapat perhatian jurulatih Liverpool, Jurgen Klopp yang juga bekas jurulatihnya ketika masih bermain di Anfield.

Dalam satu temu ramah, Klopp menerangkan bahawa pemain berusia 28 tahun itu merupakan pemain tengah yang versatil atau bahasa mudahnya, serba boleh – sebagai attacking midfielder, centre midfielder dan juga central winger.

Selain itu, Countinho juga mempunyai kebolehan melencongkan bola tepat ke bucu gol dari luar kotak penalti menerusi kaki kanannya sepertimana bekas lagenda Juventus, Alessandro del Piero.

“Dia jarang-jarang bermain di posisi No.10 kegemarannya bersama kami, dia boleh bermain (posisi) No.8 dengan cemerlang dan juga sayap kiri dengan baik, (ini) kerana dia cukup hebat ketika (berada) di situasi ruang sempit, tetapi (juga) sangat laju ketika (bermain) di ruang luas.

“Sejak Alessandro del Piero, yang merembat bola ke bucu (gol) daripada posisi yang sama, saya tidak (pernah) lihat pemain lain yang boleh melakukan perkara yang sama, tarik bola ke dalam (kotak penalti) dari (belah) kiri dalam situasi (ruang) sempit.” jelas Klopp dalam Football London yang memetik sumber daripada laman Kicker.

Peminat-peminat The Gunners dapat menjangkakan pemain tersebut akan bermain di posisi No.10 atau attacking midfielder sekiranya Arteta memainkan formasi 4-2-3-1.

Antara formasi lain yang digunakan Arteta adalah sistem 3-4-3. Di dalam sistem ini, besar kemungkinan Coutinho akan diletakkan  sebagai central midfielder No.8 atau memainkan peranan No.10 di sayap kiri.

Apa yang penting, sekiranya kehadiran Coutinho yang juga seorang pemain licik dan lincah ke kelab berpangkalan di Kota London ini direalisasikan, Arteta pastinya dapat menyelesaikan masalah kronik yang dihadapi Arsenal musim 2019/20 iaitu corak permainan yang kurang kreatif.

Foto: Liverpool & Bayern Munich


Juara Dunia Gagal Ke Separuh Akhir Jelajah Dunia Akhir 2022

Juara Kejohanan Dunia BWF merangkap beregu lelaki No.1 tanah air, Aaron Chia dan Soh Wooi Yik secara rasminya gagal meneruskan kemaraan ke peringkat separuh akhir dalam kejohanan Jelajah Dunia Akhir BWF 2022.

Situasi itu hadir apabila Aaron-Wooi Yik tumpas pada perlawanan kedua ketika menentang wakil China yang menghuni ranking ke-11 dunia, Liu Yu Chen dan Ou Xuan Yi, sebentar tadi.

Aaron-Wooi Yik yang berada di ranking keempat dunia terpaksa akur tumpas kepada gandingan terbabit menerusi tiga set permainan yang berkesudahan dengan skor 21-23, 22-24 dan 21-16 dalam tempoh masa melebihi satu jam pertarungan.

HSBC BWF World Tour Finals 2022MD – Round 2               🇨🇳Yu Chen LIU🏅23 22 21 🇨🇳Xuan Yi OU🏅21 24 16 🇲🇾Aaron CHIA               🇲🇾Wooi Yik SOH

🕗 in 66 minutes https://t.co/qrYuOYiSoU

— BWFScore (@BWFScore) December 8, 2022

Semalam, mereka turut mengalami kekalahan dalam perlawanan pertama ketika bertemu juara Kejohanan Dunia BWF sebanyak tiga kali, Mohammad Ahsan dan Hendra Setiawan.

Hasilnya, Aaron-Wooi Yik gagal meraih sebarang mata daripada dua perlawanan ini.

Mereka mempunyai baki satu perlawanan di peringkat Kumpulan B bertemu beregu Denmark, Kim Astrup dan Anders Skaarup Rasmussen yang juga senasib dengan Aaron-Wooi Yik gagal meraih sebarang mata selepas mengharungi dua perlawanana.

Bagaimanapun, perlawanan ini hanyalah berfungsi sebagai pelengkap jadual memandangkan pemenang bagi pertembungan ini hanya akan menamatkan saingan di tempat ketiga bagi Kumpulan B.

Untuk makluman, gandingan Ahsan-Hendra dan Yu Chen-Xuan Yi sudah mengesahkan kemaraan ke peringkat separuh akhir setelah memungut dua mata daripada dua perlawanan masing-masing.

Pertemuan melibatkan gandingan dari Indonesia dan China ini pada hari esok hanya untuk menentukan juara dan naib juara bagi Kumpulan B.

Featured Image: Badminton Association of Thailand


Pan-gon Jelmakan Kemenangan Pertama Harimau Malaya Ke Atas Filipina Selepas 15 Tahun

Sentuhan oleh ketua jurulatih dari Republik Korea, Kim Pan-gon memastikan skuad kebangsaan Harimau Malaya berhasil merekodkan kemenangan pertama ke atas Filipina selepas 15 tahun.

Kemenangan itu diraih hasil sumbangan dua jaringan daripada pemain sayap lincah Johor Darul Ta’zim (JDT), Akhyar Rashid pada separuh masa pertama yang membolehkan Malaysia menamatkan perlawanan tersebut dengan skor 2-0.

Selain daripada berjaya merekodkan kemenangan, corak permainan yang tersusun serta kemampuan para pemain untuk melancarkan serangan-serangan yang berbahaya ke arah gawang lawan turut mendapat pujian para peminat di media sosial.

Untuk makluman semua, ini juga merupakan kemenangan pertama yang diraih oleh Pan-gon sejak mengambil alih tugasan selaku pengurus dan ketua jurulatih menggantikan Tan Cheng Hoe yang meletakkan jawatan awal Januari lalu.

Sebagai tambahan, kali terakhir Malaysia meraih kemenangan ke atas Filipina atau dikenali sebagai skuad The Azkals ini adalah pada Januari 2007 yang lalu dalam kejohanan Piala AFF.

Ketika itu, Malaysia berhasil mencetak kemenangan 4-0 hasil jaringan Hairuddin Omar (2 gol), Nizaruddin Yusoff (1gol) serta satu jaringan sendiri oleh pemain lawan.

Lima pertemuan selepas itu berkesudahan dengan keputusan seri dimana empat daripadanya berakhir dengan seri tanpa sebarang jaringan.

Featured Image: Football Association of Malaysia


Surat Tawaran Tidak Wujud Dalam Sistem MFL – Stuart Ramalingam

Ketua Pegawai Eksekutif (CEO), Stuart Ramalingam menganggap dakwaan bahawa surat tawaran daripada Selangor FC terhadap seorang pemain yang disiarkan oleh Facebook Page, Harimau Selatan X dibocori oleh Malaysian Football League (MFL) adalah tidak berfakta serta tidak bertanggungjawab.

Menjelaskan hal tersebut dengan lebih lanjut, Stuart berkata surat berkenaan tidak pernah wujud dalam sistem MFL kerana pihaknya hanya meminta kelab-kelab memuat naik kontrak pemain

“MFL tidak menerima surat tawaran (letters of offer), jelas sekali, ada akaun media sosial yang mendakwa kebocoran surat ini daripada MFL,

“Sistem MFL hanya muat naik kontrak pemain dan bukannya surat tawaran, jadi, surat tawaran ini tidak wujud dalam sistem kita,

“Dakwaan yang dibuat itu tidak berfakta (dan) tidak bertanggungjawab.” ujarnya ketika disoal pengamal media semasa Majlis Berbuka Puasa Jalinan Kasih AEON BiG dan MFL, semalam.

Pada Isnin lalu, Harimau Selatan X memuat naik sepucuk tawaran kepada pemain yang ditutupi namanya lengkap dengan tandatangan milik CEO Selangor, Dr. Johan Kamal Hamidon.

Isi kandungan surat tersebut memperincikan tawaran oleh Selangor kepada pemain tersebut yang merangkumi tempoh kontrak selama 1+1 tahun, gaji berjumlah AS$30,000 sebulan, yuran-yuran, bonus kemenangan, bonus kejuaraan, rumah, kereta serta tiket kapal terbang.

Sejurus keluarnya surat tawaran terbabit, terdapat kalangan pengguna media sosial mendakwa surat tersebut dibocori oleh pihak dalaman MFL.


Prestasi Kodai Naraoka Merosot Sejak Muncul Naib Juara Terbuka Malaysia 2023

Pemain muda Jepun, Kodai Naraoka yang akan menjadi lawan buat Lee Zii Jia di peringkat suku akhir Kejohanan Badminton Terbuka Seluruh England (All England) 2023 pernah mencipta sensasi dalam arena badminton antarabangsa terutamanya sekitar enam bulan terakhir tahun lalu.

Pada ketika itu, Kodai yang berusia 21 tahun berhasil muncul juara Terbuka Vietnam (Super 300) serta meraih dua gelaran naib juara di saingan Terbuka Singapura (Super 500) dan Terbuka Taipei (Super 300). Sekitar awal tahun pula, dia turut berhasil meraih gelaran naib juara Korea Masters (Super 300).

Selain itu, Kodai turut berhasil mara sekurang-kurangnya ke pentas separuh akhir sebanyak empat kali di kejohanan besar iaitu Terbuka Denmark (Super 750), Terbuka Perancis (Super 750), Terbuka Australia (Super 300) dan Jelajah Akhir Dunia BWF.

PETRONAS Malaysia Open 2023MS – R3213 21 21 🇯🇵Kodai Naraoka🏅21 17 19 🇲🇾Zii Jia Lee

— BWFScore (@BWFScore) January 11, 2023

Momentum itu dibawa pula sehingga ke Januari lalu dengan merangkul naib juara Terbuka Malaysia (Super 1000). Di kejohanan ini juga Zii Jia menjadi mangsa kepada Naraoka pada pertemuan pertama mereka apabila tumpas seawal Pusingan 32 di hadapan penyokong sendiri di Axiata Arena, Bukit Jalil.

Bagaimanapun, prestasi Naraoka kelihatan mula merosot selepas itu apabila sering terkandas di Pusingan 32 atau Pusingan 16 dalam tiga kejohanan individu yang disertainya iaitu Terbuka India (Super 750), Indonesia Masters (Super 500) dan Terbuka Jerman (Super 300).

Kemaraannya ke peringkat suku akhir All England pada kali ini merupakan yang pertama sejak itu.

Akan tetapi, kemaraan Zii Jia ke peringkat suku akhir turut diiringi dengan skrip seakan sama seperti Naraoka. Namun pemain kelahiran Alor Setar ini mengalami kemarau kemaraan ke peringkat terbabit yang lebih lama dengan menjangkau hampir lima bulan lamanya.

Dijangka pertemuan Zii Jia dan Naraoka yang akan bermula sekitar 9.20 malam ini (waktu Malaysia) berlangsung sengit dengan kedua-duanya mahu membangkitkan semula prestasi semasa di kejohanan antarabangsa.

Sementara itu, pemenang yang mara ke peringkat separuh akhir akan bertemu salah seorang daripada perseorangan China samada Shi Yu Qi atau Weng Hong Yang.

Featured Image: Victor Facebook & Badminton Association of Thailand


Syarikat Taiwan, VICTOR Mengumumkan Kerjasama Dengan Lee Zii Jia

Syarikat peralatan sukan yang berpangkalan di Taiwan, VICTOR mengumumkan kerjasamanya dengan pemain yang kini bergerak secara bebas (independent), Lee Zii Jia, pada hari ini.

Perkara tersebut diumumkan oleh VICTOR menerusi makluman di laman sosial dan pelbagai platform media sosialnya sambil mengalu-alukan kehadiran kembali pemain No.7 dunia itu dalam keluarga VICTOR, sebentar tadi.

Hasil daripada kerjasama ini, Zii Jia akan menyarung pakaian serta menggunakan peralatan berjenama VICTOR bermula daripada saingan Terbuka Jerman pada 8 Mac nanti. VICTOR turut memaklumkan Zii Jia akan menggunakan raket Thruster Ryuga dan kasut S82 yang pernah digunakan ketika memenangi saingan All England tahun lalu.

Sebagai rekod, Zii Jia pernah menyarung pakaian dan menggunakan peralatan daripada VICTOR ketika masih bersama-sama skuad kebangsaan Malaysia sebelum Persatuan Badminton Malaysia (BAM) mendapat tajaan daripada Yonex.


Hadiah Terkumpul Sebanyak RM50,000 Menanti Pemenang Kejohanan eMFL Liga Super

Hadiah lumayan berjumlah RM50,000 secara keseluruhan menanti pemenang kejohanan sukan elektronik (esports) bola sepak, eMFL Liga Super yang akan bermula pada 20 April hingga 9 Mei 2021.

Ini merupakan kali kedua Malaysian Football League (MFL) menganjurkan kejohanan esports dengan dipersetujui oleh penerbit siri permainan FIFA, Electronic Arts (EA) serta menjadi satu-satunya rakan kongsi liga rasmi bersama EA Sports di asia tenggara.

Kejohanan tahun ini menyaksikan Unifi masih tampil sebagai penaja utama kejohanan namun turut disokong oleh Nivea Men selaku penaja produk penjagaan lelaki rasmi, LG Ultragear selaku penaja monitor skrin dan Blackbox Studio selaku penaja jersi kejohanan.

Sementara itu, MFL turut melantik penganjur kejohanan esports, Gamesbond sebagai rakan eksklusif dalam sama-sama mengurus dan mempromosikan kejohanan unifi eMFL Liga Super.

Untuk makluman, saingan eMFL Liga Super akan disertai oleh 12 pemain Malaysia. Kesemua mereka dipilih berdasarkan yang menduduki tangga teratas dalam Global Series Ranking.

Selain itu, Unifi eMFL Liga Super kali ini memperkenalkan format yang lebih kompetitif iaitu Liga eMFL dan Grand Final di mana hanya lapan pemain teratas Liga eMFL sahaja yang layak untuk bertanding dalam pusingan Grand Final.

Juara unifi eMFL Liga Super akan melayakkan diri ke East Asia Regional Cup yang dianjurkan oleh EA dan bakal beraksi di peringkat antarabangsa.

Kejohanan unifi eMFL Liga Super akan disiarkan secara langsung menerusi platform laman sosial Facebook milik MFL, eMFL dan Gamesbond bermula 20 April 2021.


TeamViewer Tidak Berniat Lanjut Perjanjian Penajaan Bersama Man Utd

Syarikat perisian yang menawarkan sokongan untuk mengawal komputer peribadi secara jarak jauh, TeamViewer menyatakan tidak akan melanjutkan perjanjiannya bersama Manchester United (Man Utd).

Syarikat berpangkalan di Jerman itu menandatangani perjanjian penajaan bersama skuad Red Devils pada tahun lalu dengan kontrak selama lima tahun.

Berdasarkan pelbagai laporan media, perjanjian sehingga tahun 2026 itu memberikan Man Utd penajaan berjumlah sekitar 47 juta pound sterling setahun. Jumlah itu menjadikan TeamViewer menghiasi bahagian hadapan jersi-jersi perlawanan Man Utd menggantikan penaja terdahulu, Chevrolet.

Bagaimanapun setelah tamatnya perjanjian tersebut, bahagian hadapan jersi-jersi perlawanan Man Utd hampir pasti akan dihiasi dengan syarikat lain memandangkan ianya tidak lagi akan ditaja oleh syarikat ini.

TeamViewer menerusi satu kenyataan di dalam Penyata Suku Ke-2 yang diterbitkan baru-baru ini menyatakan, “untuk jangka masa panjang, TeamViewer tidak berniat untuk melanjutkan perjanjian penajaan bersama Manchester United melebihi tempohnya.”

Difahamkan, walaupun kerjasama bersama pasukan yang dibimbing oleh Erik ten Hag ini memberikan peningkatan penjenamaan yang positif, TeamViewer memutuskan untuk menilai semula strategi pemasaran jangka masa panjangnya.


Sukan SEA 2023: Shun Yang Hampir Dikejutkan Pemain 17 Tahun Myanmar

Perseorangan lelaki negara, Lee Shun Yang hampir dikejutkan pemain berusia 17 tahun dari Myanmar, Hein Htut pada pusingan 16 di temasya Sukan SEA 2023.

Shun Yang memenangi set pertama dengan seleasa. Namun Hein Htut berhasil memaksa Shun Yang berhempas pulas pada set kedua sebelum anak jati Pulau Pinang mengakhirinya dengan kemenangan berskor 21-9 dan 23-21.

Kemenangan itu membolehkan pemain berusia 22 tahun itu mara ke peringkat seterusnya yang bakal ditentukan pemenangnya samada wakil Thailand, Panitchaphon Teeraratsakul atau wakil Singapura, Marcus Phil Jun Hui Lau.

R16 | Individual Events#MAS🇲🇾 Lee Shun Yang def. #MYA🇲🇲 Hein Htut 21-9 23-21#DemiMalaysia #BadmintonMalaysia pic.twitter.com/XF1D2dad9R

— BAM (@BA_Malaysia) May 12, 2023

Pemain perseorangan lelaki Thailand itu mara ke pusingan 16 setelah mendapat ‘bye’ di pusingan awal manakala Marcus Phil mudah menewaskan lawannya dari Timor Leste, Zidane Evaldo Costa Gusmao de Jesus dengan skor 21-2 dan 21-8.

Dalam pada itu, seorang lagi atlet perseorangan lelaki negara, Leong Jun Hao akan bertemu wakil Singapura, Jia Wei Joel Koh di pusingan 16 setelah kedua-dua pemain mendapat ‘bye’ di pusingan awal.

Shun Yang dan Jun Hao menjadi dua wakil kebangsaan yang dipertaruhkan untuk merampas semula pingat emas yang kali terakhir dimenangi Malaysia menerusi Lee Zii Jia di Sukan SEA 2019 Filipina.

Featured image: Badminton Association of Malaysia (Facebook)


Melaka FC Wakili Negeri Melaka Sertai Liga M3, Sasar Layak Liga Super 2024

Melaka FC menjadi nama baharu bagi pasukan yang akan mewakili negeri Melaka dalam kancah bola sepak tanah air dengan menyertai Liga M3, lapor portal Melaka Hari Ini.

Bukan itu sahaja, pasukan yang sedang dipersiapkan untuk mengharungi saingan Liga M3 ini turut meletakkan sasaran untuk mendapat promosi ke saingan Liga Super 2024 disamping layak beraksi dalam kancah Piala FA 2023.

Perkembangan itu disahkan sendiri oleh Presiden Persatuan Bola Sepak Melaka (MAFA), Datuk Wira Nur Azmi Ahmad pada sidang media selepas merasmikan Majlis Pelancaran dan Undian Rasmi Governor Cup 2022 di Pusat Dagangan Antarabangsa Melaka (MITC), malam tadi.

“Malah, kita juga sedang dalam proses memilih jurulatih baharu dengan kita sudah menyenarai pendek empat jurulatih iaitu dua jurulatih luar negara dan dua jurulatih tempatan untuk mengemudi pasukan.

“Pada masa sama, jawatankuasa teknikal juga akan dilantik bagi bekerjasama dengan jurulatih dalam aspek pemilihan pemain.

“Barisan pemain pula akan kita siapkan pada Disember, iaitu dua bulan sebelum saingan Liga M3 membuka tirai pada Februari,” katanya seperti dipetik daripada portal terbabit.

Pada masa yang sama, perkembangan ini sekaligus menolak polemik mengenai penggunaan nama Harimau Melaka FC sebagai pengganti kepada Melaka United FC yang sudah ‘terkubur’.

Sementara itu, Nur Azmi turut memaklumkan Stadium Hang Jebat kekal menjadi laman tuan rumah (home) kepada buat skuad ini. Selain itu, beliau turut memaklumkan kesemua perlawanan melibatkan Melaka FC dalam saingan ini akan berlangsung pada sebelah malam.

Satu perkhabaran baik turut disampaikan dimana penyokong skuad ini berpeluang untuk menyaksikan perlawanan secara percuma di stadium berkenaan pada peringkat permulaan saingan.

Tidak dilupakan, Nur Azmi turut mendedahkan pasukan ini telah membuat ketetapan dalam soal pengurusan dan akaun pasukan bagi mengekang berulangnya masalah tunggakan gaji.

Jelasnya, satu akaun khas akan diwujudkan untuk memastikan pembayaran gaji pemain berjalan lancar setiap bulan.

“Saya mahu fokus dan pastikan pembayaran gaji mengikut masa ditetapkan. Saya akan pastikan jika saya berhutang sekalipun, ia bukanlah hutang kepada pemain kerana perkhidmatan itulah yang paling penting dalam mengembalikan sukan bola sepak sebagai sukan nombor satu negeri ini,” tambahnya lagi.

Featured Image: Persatuan Bola Sepak Melaka (MAFA)


Terbuka Thailand: Shun Yang Jadi Perseorangan Lelaki Negara Pertama Pulang Awal

Perseorangan lelaki negara, Lee Shun Yang tidak berjaya mara ke babak undian utama (main draw) selepas tewas kepada wakil Republik Korea, Jeon Hyeok-jin pada Pusingan 16 peringkat kelayakan Terbuka Thailand 2023.

Kedua-dua pemain ini tidak pernah bertemu biarpun berada di dalam kelompok 100 terbaik dunia dengan kelebihan di atas kertas lebih memihak kepada perseorangan lelaki Korea selaku penghuni ranking ke-51 dunia.

Dalam pertarungan tersebut, Shun Yang ditewaskan Hyeok-jin secara “straight set” dengan skor 17-21 dan 11-21 dalam perlawanan yang berlangsung selama 38 minit bertempat di Stadium Tertutup Huamark, Thailand.

TOYOTA GAZOO RACING Thailand Open 2023MS – Qual. R1621 21 🇰🇷JEON Hyeok Jin🥇

17 11 🇲🇾LEE Shun Yang

— BWFScore (@BWFScore) May 30, 2023

Atlet berusia 22 tahun itu sepatutnya berdepan cabaran perseorangan lelaki Amerika Syarikat, Garret Tan di Pusingan 32 peringkat kelayakan tetapi mendapat “bye” selepas lawannya menarik diri.

Sebelum ini, Shun Yang menampilkan aksi memberangsangkan dalam temasya Sukan SEA 2023 membantu skuad badminton lelaki negara meraih pingat perak dalam acara berpasukan.

Atlet kelahiran Pulau Pinang itu juga berkongsi pingat gangsa dengan seorang lagi perseorangan lelaki negara, Leong Jun Hao bagi acara individu setelah tewas kepada wakil Indonesia, Chico Aura Dwi Wardoyo di peringkat separuh akhir.

Featured Image: Badminton Association of Malaysia


Syazwan Andik Kembali Ke Pentas Liga Super Bersama Melaka United

Kelibat pertahanan kiri, Syazwan Andik pernah mencuri tumpuan dalam saingan Liga Super bersama pasukan Kuala Lumpur (KL) sekitar empat musim yang lalu.

Prestasinya bersama KL pada musim 2018 cukup cemerlang sehinggakan mendapat perhatian ketua jurulatih skuad kebangsaan, Tan Cheng Hoe dan dia dipanggil untuk menyarung jersi Harimau Malaya.

Namun, di penghujung musim, apabila KL yang menamatkan saingan Liga Super di tangga tercorot diturunkan pangkat ke saingan Liga Premier, pemain kelahiran Skudai, Johor ini membuat keputusan untuk menamatkan kontrak bersama skuad ibu kota dan menyertai Johor Darul Ta’zim (JDT).

Bagaimanapun, bersama skuad Harimau Selatan sejak tahun 2019, Syazwan tidak dapat menembusi kesebelasan utama JDT dan khidmatnya banyak digunakan oleh skuad simpanan, JDT II yang beraksi di Liga Premier.

Akan tetapi, kelibat Syazwan dapat dilihat kembali di kancah tertinggi bola sepak tanah air apabila Pengarah Sukan JDT, Martin Prest mengumumkan meminjamkan pemain berusia 25 tahun ini ke Melaka United pada musim hadapan bersama-sama bekas tonggak pertahanan tengah negara, Fadhli Shas.

Sementara itu, tiada sebarang penjelasan lanjut daripada Martin atau JDT mengenai tempoh pinjaman Syazwan mahupun Fadhli Shas bersama Melaka United.

Featured Image: Kuala Lumpur City


Perlawanan Tier 1: Malayan Tigress Dimalukan Bangladesh 6-0

Skuad bola sepak wanita kebangsaan, Malayan Tigress dimalukan pasukan Bangladesh dengan jaringan besar dalam perlawanan antarabangsa tier 1 yang berlangsung di Stadium Bir Sherestha Shaheed Shipahi Mostafa Kamal, semalam.

Biarpun pasukan negara menghuni ranking ke-85 dunia – lebih baik berbanding Bangladesh yang berada di tangga ke-146 dunia – Malayan Tigress terpaksa akur tumpas dengan keputusan 6-0 tanpa balas.

Dalam perlawanan terbabit, Bangladesh berhasil menjaringkan empat gol pada separuh masa pertama menerusi Mossamat Akhi Khatun (9′,29′), Sabina Khatun (25′) dan Mossamat Sirat Jahan (44′).

Perlawanan Antarabangsa Tier 1 | Khamis, 23 Jun 2022

BANGLADESH 🇧🇩 6-0 🇲🇾 MALAYSIA

⚽ Mossamat Akhi Khatun 9' 29' Sabina Khatun 25' Mossamat Sirat Jahan 44' Monika Chakma 66' Srimoti Krishnarani 73'#FAM #HarimauMalaya #MalayanTigress pic.twitter.com/Z8oZ6PlYEV

— FA Malaysia (@FAM_Malaysia) June 23, 2022

Sementara itu, pada separuh masa kedua, Bangladesh menambah lagi dua jaringan menerusi Monika Chakma dan Srimoti Krishnarani pada minit 66’ dan 73’ masing-masing. Kedudukan ini kekal sehingga pengadil meniup wisel menamatkan permainan.

Untuk makluman, Malayan Tigress yang dibimbing oleh Jacob Joseph akan turun menentang Bangladesh sekali lagi pada hari  Ahad nanti. Perlawanan ini juga berstatus tier 1.

Kedua-dua perlawanan ini merupakan rangka persiapan skuad negara sebelum turun menyertai saingan Kejuaraan AFF Wanita 2022 di Filipina bermula 4 Julai kelak.

Featured Image: Football Association of Malaysia


Kejohanan Dunia BWF: Lee Zii Jia Mara Ke Pusingan 16 Bertemu Zhao Jun Peng

Selepas menumpaskan pemain Perancis di Pusingan 64, jaguh badminton negara, Lee Zii Jia menepati ramalan menundukkan lawan dari Portugal, Bernardo Atilano dengan mudah di Pusingan 32.

Kemenangan tersebut membolehkannya merakamkan kemaraan ke Pusingan 16 di Kejohanan Dunia BWF 2022 bertemu lawan yang lebih mencabar, berada di ranking ke-23 dunia.

Cabaran tersebut akan diberikan oleh pemain China, Zhao Jun Peng yang mara selepas mengalahkan pemain India, Srikanth Kidambi di Pusingan 32, hari ini.

Menyoroti rekod pertemuan, kedua-dua pemain baru sahaja bertembung buat julung kalinya di kejohanan Terbuka Jerman pada Mac lalu.

Pertembungan tersebut menyaksikan pemain yang berada di ranking kelima dunia ini merekodkan kemenangan secara “straight set” dengan skor 21-12 dan 21-18.

Mampukah Zii Jia mengulangi rekod kemenangan ke atas pemain yang sama ini? Sama-sama kita nantikan esok.


Liga Super: Frank Bernhardt Langkah Kiri Bersama The Red Warriors

Bekas ketua jurulatih skuad bawah 23 tahun (B-23) negara dan UiTM FC, Frank Bernhardt bermula dengan langkah kiri bersama pasukan baharunya, Kelantan FC.

Pengendali kelahiran Jerman berusia 53 tahun ini terpaksa akur dengan kekalahan di tangan Selangor FC ketika julung kalinya mengemudi skuad berjulukan The Red Warriors (TRW) dalam saingan Liga Super, sebentar tadi.

Perlawanan yang berlangsung di Stadium Majlis Bandaraya Petaling Jaya (MBPJ) itu menyaksikan Kelantan tumpas dengan keputusan 3-0 hasil jaringan Ayron del Valle (28’) serta gol berganda daripada Rauf Salifu (80’ & 90’).

Kekalahan ini mengekalkan Kelantan di tangga ke-11 Liga Super – zon penyingkiran – dengan pungutan empat mata.

Untuk makluman semua, Frank yang sebelum ini berperanan sebagai Pengarah Teknikal Kelantan FC diumumkan diangkat menjadi Ketua Jurulatih skuad TRW sekitar jam 9 pagi, pada hari Ahad.

Difahamkan kehadiran Frank adalah untuk mengambil alih tugas daripada Ketua Jurulatih Sementara, Rezal Zambry Yahya dan mengisi kekosongan yang ditinggalkan jurulatih dari Korea, Choi Moon-sik yang direhatkan baru-baru ini.

Featured Image: TRW Kelantan FC


Makan Konate Kembali Ke Liga Indonesia Bersama Persija Jakarta

Pemain tengah kelahiran Mali, Makan Konate memilih untuk kembali ke saingan Liga Indonesia setelah dilepaskan oleh Terengganu FC awal Disember lalu.

Pemain berusia 30 tahun ini disahkan menjadi milik Persija Jakarta apabila diperkenalkan secara rasmi oleh pasukan berkenaan pada minggu ini.

Selama semusim bersama Terengganu, Konate berhasil meraih 20 penampilan, menjaringkan satu gol serta mencipta 6 ‘assist’.

“Selamat datang untuk Makan Konate. Memang prosesnya cukup panjang, karena kami harus mengikuti semua protokol yang diberlakukan oleh tim dan terlebih lagi oleh pemerintah. Namun Alhamdulillah akhirnya semua selesai," ungkap Mohammad Prapanca.#BelieveIn12 #PersijaJakarta pic.twitter.com/FBV4D0yY5j

Pada masa yang sama, dia turut membantu pasukan berpangkalan di pantai timur ini menduduki tangga keempat Liga Super serta mara ke separuh akhir saingan Piala Malaysia.

Bagaimanapun, khidmat Konate tidak dilanjutkan oleh Terengganu dan menyebabkan dia mencari pasukan baharu dan Persija Jakarta atau pasukan yang dikenali sebagai Macan Kemayoran ini menjadi pilihannya.

Sebagai rekod, sebelum menyertai Terengganu pada awal 2021, Konate telah beraksi dengan pelbagai pasukan dalam saingan Liga Indonesia seperti Persebaya Surabaya, Arema, Sriwijaya dan Persib Bandung.


Genius! Tajaan Burger King Beri Publisiti Kepada Kelab Divisyen 4, Stevenage FC

Siapa sangka keputusan restoran makanan segera terkenal dari Amerika Syarikat, Burger King untuk menaja kelab kerdil, Stevenage FC telah memberikan publisiti yang besar kepada pasukan tersebut.

Kisahnya bermula tahun lalu, Burger King mengumumkan menjadi penaja utama Stevenage FC selama dua tahun sehingga hujung musim 2020/21.

Ia membolehkan logo ikonik mereka terpampang di ruangan hadapan jersi pasukan yang bersaing dalam kancah divisyen empat bola sepak Inggeris, EFL League Two.

Sebagai sebuah syarikat multinasional yang dikenali seluruh dunia, mereka boleh sahaja mendapatkan publisiti dengan menaja kelab-kelab ternama yang mempunyai fan base besar seperti Manchester United, FC Barcelona dan Real Madrid.

Bagaimanapun keputusan sebaliknya dilakukan Burger King dengan menaja sebuah pasukan bukan sahaja kerdil malah tidak dikenali. Semestinya ia mengundang persoalan kalangan orang ramai dan tidak kurang juga yang melemparkan kritikan.

Tetapi ada satu perkara yang ramai tidak sedari iaitu Stevenage FC walaupun sebuah pasukan kerdil namun mereka tetap muncul di dalam permainan video, FIFA 20 sama seperti pasukan-pasukan besar yang lain.

I love Burger King's creativity.• Sponsors Stevenage FC• To get their logo in FIFA 20• Challenges gamers to play as Stevenage, score goals, and share on Twitter• Stevenage most used team in “career mode”• Shirts sell out IRL pic.twitter.com/1px3OHld5U

Di sinilah kegeniusan mereka terserlah apabila Burger King turut melancarkan satu kempen secara dalam talian yang dinamakan Stevenage Challenge.

Kempen ini mengajak para ‘gamers’ untuk menggunakan pasukan Stevenage FC ketika bermain permainan video FIFA 20 bersama rakan-rakan atau bermain mod ‘career’.

Para pemain juga perlu untuk memuat naik video-video jaringan gol ke media sosial menerusi Twitter untuk tatapan ramai dan berpeluang untuk memenangi hadiah.

Maka berbondong-bondong ‘gamers’ terlibat dalam Stevenage Challenge dan ianya telah mendapat sambutan ramai sehinggakan Stevenage FC mula dikenali ke peringkat antarabangsa.

Thousands of football fans from all over the 🌍 are taking on the #StevenageChallenge! ❤ Click the hashtag to see how people are reppin' the Super Boro for @BurgerKing rewards! 🔥🍔 #WeAreStevenage

Kempen ini dilancarkan di Amerika Syarikat, China, Mexico, Brazil, UK, Perancis, Jerman, Rusia, Sweden dan Sepanyol. Antara hadiah yang ditawarkan adalah penghantaran makanan percuma dan set menu Whopper percuma selama setahun.

Hasil daripada publisiti itu juga, jersi Stevenage FC yang dihiasi dengan logo Burger King turut dibeli oleh ‘gamers’ dan peminat-peminat baharu di seluruh dunia sekaligus memberikan mereka pulangan kewangan.

Burger King pula mendapat publisiti berlipat kali ganda berbanding dana yang mereka keluarkan pada peringkat awal, jun 2019.


Olivier Giroud Padam Rekod 63 Tahun – Muncul Penjaring Tertua Perancis

Rekod penjaring tertua Perancis yang dipegang oleh Roger Marche selama 63 tahun terpadam selepas Olivier Giroud menjaringkan gol ketika menentang Austria dalam saingan Liga Negara-Negara UEFA.

Sebelum ini, Marche menjadi pemain tertua menjaringkan gol buat skuad Les Bleus pada usia 35 tahun 287 hari semasa menentang Sepanyol pada tahun 1959.

Bagaimanapun, gelaran itu beralih kepada Giroud apabila jaringannya pada awal pagi dilakukan ketika berusia 35 tahun 357 hari.

Jaringan itu hadir pada minit 65’ – hanya dipisahkan selama 9 minit selepas Kylian Mbappe membuka tirai jaringan.

𝙀𝙩 𝙙𝙚 𝟮 𝙥𝙤𝙪𝙧 𝙡𝙚𝙨 𝘽𝙡𝙚𝙪𝙨 ! 👊Superbe centre d'@AntoGriezmann pour @_OlivierGiroud_ qui reprend d'une tête magnifique  !

🇫🇷2-0🇦🇹 | #FRAAUT | #FiersdetreBleus pic.twitter.com/SLP9WNRZ74

— Equipe de France ⭐⭐ (@equipedefrance) September 22, 2022

Ianya terhasil menerusi satu tandukan padu setelah menerima hantaran lintang daripada penyerang sayap, Antoine Griezmann daripada bahagian kanan.

Perlawanan yang berlangsung di laman mereka sendiri, Stade de France itu berakhir dengan keputusan 2-0.

Sebagai rekod, Giroud kini berada di tangga kedua dalam senarai penjaring terbanyak bagi skuad kebangsaan Perancis dengan rekod 49 gol.

Giroud hanya memerlukan tiga gol sahaja lagi bagi memintas rekod penyerang legenda merangkap penjaring terbanyak sepanjang zaman Les Bleus, Thierry Henry – 51 gol secara keseluruhan.

Featured Image: Olivier Giroud La Page Officielle


Apple & Major League Soccer Memeterai Perjanjian Penstriman Selama 10 Tahun

Syarikat teknologi berpangkalan di Amerika Syarikat, Apple mengumumkan kerjasama dengan penganjur bola sepak di negara berkenaan, Major League Soccer (MLS) selama 10 tahun.

Kerjasama itu menjadikan aplikasi Apple TV sebagai destinasi eksklusif buat para peminat di seluruh dunia untuk menyaksikan setiap perlawanan MLS termasuk di bawah kelolaannya seperti Piala Liga, MLS Next Pro dan MLS Next bermula tahun 2023 hingga 2032.

Kesemua perlawanan ini akan dapat ditonton menerusi langganan servis penstriman MLS yang baharu dimana ianya hanya boleh didapati menerusi aplikasi Apple TV.

Every club. Every match. Everywhere. Coming to the @AppleTV app, 2023.

— Major League Soccer (@MLS) June 14, 2022

Sebagai tambahan, servis ini turut menyediakan beberapa kandungan lain seperti rancangan mingguan, ulang siar perlawanan, sorotan perlawanan, rancangan analisis dan program khas.

Semuanya tersedia di satu tempat tanpa perlu membeli pakej langganan pukal TV tradisional mengikut negara masing-masing.

Selain itu, beberapa perlawanan MLS dan Piala Liga yang terpilih tersedia tanpa sebarang caj tambahan dan percuma kepada pelanggan Apple TV+.

Siaran langsung perlawanan MLS dan kandungan “on-demand” di Apple TV disediakan kepada sesiapa sahaja yang mempunyai akses internet merentasi semua peranti yang mempunyai aplikasi ini seperti iPhone, iPad, Mac, Apple TV 4K dan Apple TV HD; Samsung, LG, Panasonic, Sony, TCL, VIZIO dan lain-lain TV pintar (Smart TV).

Bagaimanapun, maklumat lengkap untuk para peminat melanggan servis penstriman MLS seperti harga langganan, kandungan serta program berkaitan yang akan disiarkan dan lain-lain perkara akan diumumkan pada bulan-bulan mendatang.


Terbuka Korea: V Shem-Juan Shen Mara Selepas Tundukkan Juara Odisha 2022

Pasangan beregu lelaki bebas (independent) negara, Goh V Shem dan Low Juan Shen berhasil meneruskan kemaraan ke Pusingan 16 Terbuka Korea selepas menundukkan sepasang lagi beregu negara merangkap juara Terbuka Odisha.

V Shem-Juan Shen mencipta kemenangan tersebut ke atas Lim Khim Wah dan Nur Mohd Azriyn secara ‘straight set’ dengan skor 21-17 dan 21-19 dalam tempoh masa 39 minit permainan.

Korea Open Badminton Championships 2022MD – Round of 32          🇲🇾V Shem GOH🏅21 21 🇲🇾Juan Shen LOW🏅17 19 🇲🇾Nur Mohd Azriyn Ayub AZRIYN          🇲🇾Khim Wah LIM

🕗 in 39 minutes https://t.co/7Cc28u7A4k

— BWFScore (@BWFScore) April 6, 2022

Untuk makluman semua, ini merupakan pertemuan sulung melibatkan kedua-dua pasangan ini di pentas antarabangsa.

Sementara itu, di Pusingan 16 kelak, V Shem-Juan Shen bakal menghadapi salah satu pasangan beregu tuan rumah iaitu samada Kang Min-hyuk dan Seo Seung-jae (ranking ke-225) atau Jang Sung-ho dan Dong Ju Ki.

Sertai pertandingan Komen & Menang di portal Sukanz bersempena saingan Terbuka Korea 2022 dan anda berpeluang untuk memenangi kredit e-wallet bernilai RM50.

Langkah-langkah mudah untuk menyertai pertandingan ini:

1. Log masuk atau daftarkan diri anda di portal Sukanz.

2. Tinggalkan komen di ruangan komen di bawah sepanjang berlangsungnya saingan Terbuka Korea 2022 – bermula dari 5 hingga 10 April.

3. Tiga tukang komen paling bertuah akan dipilih dan dihubungi untuk diberikan hadiah berupa kredit e-wallet bernilai RM50 setiap seorang setelah tamatnya saingan Terbuka Korea kelak.

Featured Image: Instagram Goh V Shem


Liridon Krasniqi Akan Dipinjamkan Ke Liga Thailand – TMJ

Selepas berkelana di saingan Liga Australia, pemain naturalisasi kebangsaan, Liridon Krasniqi akan menuju ke saingan Liga Thailand pula selepas daripada ini.

Perkara ini disahkan sendiri oleh pemilik Johor Darul Ta’zim (JDT), DYAM Tunku Ismail ibni Sultan Ibrahim merangkap Tunku Mahkota Johor (TMJ).

“Liridon (Krasniqi) kami akan pinjamkan dia ke Thailand.” katanya dalam sesi Nindia Bola bersama Hafizal Hamad dan Zulhemi Zainal Azam di platform Instagram sebentar tadi.

Setakat ini, ianya masih diperingkat rundingan bersama sebuah kelab namun baginda sendiri tidak dapat berkongsikan pasukan manakah yang akan mendapatkan khidmat Liridon secara pinjaman tersebut.

Untuk rekod, awal februari lalu, pemain kelahiran Kosovo ini dipinjamkan kepada Newcastle Jets yang beraksi dalam saingan A-League.

Dan pada pertengahan mei lalu, Newcastle Jets mengumumkan Liridon mengucapkan selamat tinggal kepada pasukan tersebut.


Dion Cools Sertai FK Jablonec Untuk Jangka Masa Pendek

Pertahanan kacukan skuad kebangsaan, Dion Cools dimaklumkan menyertai skuad berpangkalan di Republik Czech, FK Jablonec untuk jangka masa pendek sahaja.

Perkara tersebut dikongsikan oleh ejennya, SportPlus Football Management menerusi akaun media sosial selepas FK Jablonec mengumumkan secara rasmi penyertaan pemain berusia 26 tahun bersama pasukan berjulukan Galacticos tersebut.

“Sangat gembira dapat membantu FK Jablonec untuk mendapatkan khidmat Dion Cools bagi jangka masa pendek. Semoga berjaya Dion Cools.” tulis kenyataan oleh pihak ejen tersebut.

Very pleased to have assisted @FKJablonec on acquiring the services of Dion Cools on a short-term deal. Good luck @Djcools_21! 🔥💪 #SportPlus pic.twitter.com/fEjSjOMYGy

— SportPlus (@SportPlusFM) September 12, 2022

Setakat ini, tidak dapat dipastikan tempoh jangka masa pendek yang dimaksudkan oleh SportPlus Football Management itu. Adakah sehingga jendela perpindahan musim sejuk Januari kelak atau ketika musim panas tahun hadapan?

Sebelum itu, perkembangan mengenai kelab baharu yang disertai oleh Dion Cools ini didedahkan terlebih dahulu oleh Persatuan Bola Sepak Malaysia (FAM) apabila mengumumkan senarai 25 pemain yang dipanggil untuk menyertai kem latihan pusat skuad kebangsaan, semalam.

Sementara itu, dalam temu bual eksklusif bersama FK Jablonec, Dion Cools menyatakan sebab utama kedatangannya ke kelab ini disebabkan pasukan lamanya, FC Midtjylland tidak dapat menjamin minit permainan yang kerap buatnya. Ini berikutan kelab itu membuat keputusan untuk menukar sistem permainan yang berbeza.

Keutamaannya adalah untuk bermain dan itu menjadi sebab utama Dion Cools bersetuju untuk menyertai FK Jablonec.


Ulasan Sukanz: Alex, Fadzrul & Fayyadh Menjadi ‘Game Changer’ Kebangkitan Kedah

Pasukan pelawat, Kedah Darul Aman FC melakukan kejutan ke atas pasukan tuan rumah, Selangor FC apabila bangkit daripada ketinggalan 1-0 pada babak pertama kepada mencatatkan kemenangan 1-2 pada aksi ketujuh Liga Super 2021.

Ia sesuatu diluar jangkaan kerana Selangor bukan sahaja berjaya mendapatkan gol pendahuluan seawal minit ke-33 sambil disaksikan oleh penyokong sendiri di Stadium Majlis Bandaraya Petaling Jaya (MBPJ) malahan turut mendominasi hampir 60 minit permainan.

Bagaimanapun, beberapa pertukaran yang dilakukan oleh Kedah pada babak kedua telah berjaya memberikan Kedah tonik kebangkitan sekaligus membolehkannya meraih kemenangan menerusi jaringan Kpah Sherman (78′) dan Tchetche Kipre (84′).

Ikuti ulasan daripada Sukanz mengenai perlawanan di antara Selangor dan Kedah Darul Aman, semalam:

Pertama sekali, pujian harus diberikan kepada taktikal yang diterapkan oleh Karsten Neitzel setelah melakukan ‘home work’ terhadap corak permainan Kedah termasuk mengenal pasti kelemahannya. Ini dapat melihat Karsten menerapkan formasi khusus untuk menghadapi Kedah Darul Aman di atas padang iaitu 4-1-2-1-2 dengan bentuk ‘diamond’ di bahagian midfield atau tengah.

Selain itu, Karsten turut menyedari Kedah seringkali melakukan serangan di melalui bahagian kanannya menerusi Rabih Ataya dan Rizal Ghazali. Untuk mengekang serangan tersebut, Karsten meletakkan pertahanan import muda, Jordan Ayimbila di posisi bek kiri kerana mempunyai kemahiran individu dari segi bertahan yang baik disamping memiliki kelebihan fizikal.

Dalam perlawanan tersebut, Jordan berjaya melakukan ‘marking’ yang sangat baik ke atas Rabih sehinggakan pemain skuad kebangsaan Lubnan itu tidak mampu menembusi bahagian kiri Selangor terutamanya pada separuh masa pertama. Disebabkan hal ini, dapat dilihat Kedah buntu untuk merencana serangan kerana perancanganya telah ‘diikat kemas’ oleh Ayimbila.

Selain daripada melakukan kerja-kerja defensif dengan sangat baik, pujian harus diberikan kepada ‘overlapping’ yang dilakukan Ayimbila untuk membantu Selangor melakukan serangan. Cuma sedikit kekurangan Ayimbila adalah kualiti bola hantaran lintangnya (crossing) yang kadangkalanya terlalu awal atau bola hantarannya terlalu kuat. Suka diingatkan bahawa Ayimbila ini merupakan pertahanan tengah dan bukannya ‘pure’ pertahanan kiri.

Keduanya, sejak minit pertama, Karsten mengarahkan Selangor bermain secara ‘high pressing’ ke atas Kedah. Perkara ini dapat dilihat setiap kali pemain Kedah memegang bola, dengan segeranya pemain Selangor akan melakukan ‘pressing’ untuk mencuri, merampas dan memenangi bola.

Selain itu, ia dipakejkan sekali dengan ‘build up play’ yang sangat baik menerusi gandingan Aliff Haiqal, Oliver Buff, Brendan Gan dan Danial Asri. Pemain-pemain ini turut mempersembahkan hantaran pendek yang berkualiti, kawalan bola yang baik, sentuhan yang kemas dan kurang melakukan kesilapan-kesilapan mudah terutamanya pada separuh masa pertama.

Pertamanya, separuh masa kedua menyaksikan para pemain Selangor mulai penat dan kehilangan momentum. Seperti dinyatakan sebelum ini, Selangor bermain secara ‘high pressing’ sejak wisel ditiupkan pada babak pertama dan corak permainan ini menggunakan tenaga yang banyak.

Barangkali perlawanan yang berselang hanya 3 hari menjadi antara faktor yang menyumbang kepada kepenatan dan keletihan pemain-pemain ini sekaligus menyebabkan mereka tidak dapat meneruskan momentum, kecergasan menurun dan kurang berdisiplin sehingga tamat perlawanan.

Keduanya, kesilapan pertahanan tengah, Tim Heubach yang menjatuhkan Kpah Sherman di dalam kotak memaksa pengadil menghadiahkan sepakan penalti. Dapat dilihat pemain-pemain Selangor mula kelihatan ‘down’ apabila Kedah dapat menyamakan kedudukan menerusi sepakan penalti tersebut yang disempurnakan dengan baik oleh Kpah Sherman sendiri.

Ketiganya, Karsten dilihat tidak mempunyai jawapan balas terhadap pertukaran pemain yang dilakukan oleh Aidil Sharin Sahak yang memasukkan Azammuddin Akil, Fadzrul Danel dan Mohammad Fayyadh pada separuh masa kedua. Seperti dinyatakan pada awal artikel ini, Karsten telah melakukan ‘home work’ dan telah menyediakan pelan untuk bertemu Kedah.

Namun berdasarkan perlawanan semalam, Karsten seolah-olah melakukan ‘home work’ terhadap kesebelasan utama atau skuad utama Kedah sahaja dan tiada ‘backup plan’ sekiranya Aidil melakukan pertukaran taktikal dan sebagainya. Boleh dikatakan Karsten turut terkejut dengan pertukaran pemain dan taktikal yang dilakukan ini.

Pertamanya, seperti dinyatakan di atas, Rabih telah di ‘marking’ oleh Ayimbila dan juga Safuwan Baharudin menyebabkan Kedah hilang punca ‘kreativiti’ untuk merancang serangan.

Keduanya, Kedah turun dengan formasi 4-1-4-1 di atas kertas namun apabila di atas padang, Kedah lebih dilihat bermain dengan formasi 4-4-2. Gandingan dua pemain tengah yang diturunkan ialah Baddrol Bakhtiar dan Anumanthan. Kedua-dua pemain ini tidak begitu memberangsangkan kerana Anumanthan lebih bersifat defensif dan terlalu ke bawah.

Sementara itu, hanya Baddrol sahaja berseorangan untuk mengawal bahagian tengah. Ini juga menyebabkan bahagian tengah Kedah nampak kosong dan sukar untuk melakukan ‘build up play’.

Ini memaksa Kedah bermain secara dengan melakukan hantaran terus (direct play) ke hadapan mencari penyerang samada Kpah Sherman dan Tchetche Kipre seterusnya mengharapkan kelebihan individu kedua-dua pemain ini untuk mencari gol. Selain itu, Kedah juga bermain secara terlalu ‘wide’ dengan cuba menyerang daripada sebelah tepi.

Pada separuh masa kedua, seperti kita saksikan, Aidil melakukan beberapa pertukaran dengan memasukkan Fandi Othman (52’), Fadzrul Danel, Mohammad Fayyadh (62’), Azammuddin Akil (64’) dan Ariff Farhan (64’).

Paling mencuri tumpuan adalah kemasukan Azammuddin atau lebih dikenali sebagai Alex menggantikan Faizat Ghazali yang amat ‘senyap’ dalam perlawanan ini.

Kemasukan Alex sebagai seorang pemain yang berpengalaman ini juga memberi kejutan kepada Ayimbila yang sebelum ini cemerlang mengekang Rabih. Ayimbila mudah ‘dimakan’ oleh Alex dengan beberapa ‘thru pass’ sekaligus membolehkan Kedah menembusi barisan pertahanan Selangor menerusi bahagian tepi.

‘Work rate’ yang ditojolkan oleh Alex juga seharusnya dipuji apabila dia turut turun membantu Ariff Farhan di posisi bek kanan ketika diserang oleh Selangor. Sebagai bonus, jaringan kemenangan Kedah turut berpunca daripada ‘assist’ yang dilakukan oleh Alex.

Sementara itu, kemasukan Fadzrul dan Fayyadh pula telah membuktikan bahawa Kedah mampu bermain dengan secara hantaran pendek, ‘build up play’ secara berpasukan dari bawah tanpa melakukan hantaran jauh mencari ‘targetman’ semata-mata.

Di sini, terlihat satu sisi yang mana Kpah dan Kipre sangat memerlukan sokongan (support) daripada pemain-pemain midfield dan tidak mengharapkan kemampuan individu mereka semata-mata. Sokongan ini tidak diberikan oleh Kpah dan Kipre sepanjang 60 minit pertama.

Disebabkan faktor inilah yang membuka ruang buat Kedah untuk melakukan ‘comeback’ ke atas Selangor menerusi jaringan sepakan penalti pada minit ke-78 oleh Kpah Sherman dan jaringan kemenangan oleh Tchetche Kipre pada minit ke-84.

Akhir sekali, Kedah harus berterima kasih kepada penjaga golnya, Shahril Sa’ari yang cemerlang menafikan beberapa percubaan Selangor sekaligus tidak membenarkan skuad Red Giants menggandakan jaringan. Selayaknya diangkat sebagai Man of The Match.

Nota: Ulasan ini dikongsikan oleh peminat tegar bola sepak tempatan, Wafiy Amran. Anda boleh mendengar ulasannya untuk perlawanan yang lain di saluran Youtube-nya DI SINI.

Featured Image: Malaysian Football League


Bekas Pemain JDT, Stuart Wark Umum Pencarian Kelab Baharu Menerusi LinkedIn

Pemain berdarah warisan, Stuart James Wilson Wark yang pernah bersama Johor Darul Ta’zim (JDT) II nampaknya mengintai cabaran baharu apabila memuat naik satu hantaran di LinkedIn untuk mencari kelab baharu setelah bergelar ejen bebas.

Hal ini bukanlah asing Stuart yang baru sahaja berpisah dengan Kasetsart di Thai League 2. Sebelum menyertai kelab itu, Stuart juga berbuat sedemikian dan berjaya menarik minat kelab Thailand tersebut bagi mengharungi baki saingan musim ini.

Pemain tengah kelahiran Scotland itu berkelana ke negara Gajah Putih itu pada awal tahun ini setelah lebih enam tahun berada di bumi Malaysia, tempat kelahiran ibunya yang melayakkan Stuart untuk didaftarkan sebagai pemain warisan.

Pada awal usianya pun, Stuart telah keluar dari zon selesanya di Scotland untuk ke Amerika Syarikat bersama St. Louis Lions (2009/10) dan Australia bersama Altony City FC (2012) serta Albany Creek Excelsior (2015) sebelum ke tanah air baharunya.

Ketika di Malaysia, Stuart memulakan kerjayanya bersama JDT II dan Sabah pada tahun 2016 tetapi hanya di Felda United, pemain berusia 33 tahun itu mula menyinar di posisi baharunya – pemain tengah bertahan dan pertahanan tengah.

Dalam satu temubual bersama portal sukan di Scotland, Stuart mendedahkan corak permainan di Malaysia yang pantas menyebabkan posisinya berubah selain kekurangan pemain di posisi bertahan dan kelebihan fizikal yang dimilikinya.

Beraksi sebanyak 53 perlawanan bersama The Fighters termasuk enam perlawanan di Piala AFC, Stuart menjadi pemain penting dalam memacu Felda United kembali di Liga Super setelah merangkul kejuaraan Liga Premier 2018.

Ibarat pakar dalam mendapatkan promosi buat kelab, Stuart sempat membantu PDRM FA (2019) dan Sarawak United (2021) untuk kembali beraksi di pentas Liga Super sebelum berhijrah ke Thailand. Selain itu, Stuart turut pernah bermain di Penang FC pada musim (2019).

Akhirnya, Stuart keluar dari Malaysia setelah kemelut kewangan yang melanda Sarawak United pada 2022 dan beraksi bersama kelab Thailand, Kasetsart FC dengan mencatatkan 13 perlawanan sepangjang musim ini.

Kini, pemain tersebut bergelar ejen bebas dan mencari kelab baharu untuk disertainya. Di dalam muat naik tersebut, Stuart turut mengepilkan profil kariernya berserta statistik ringkas bagi rujukan mana-mana kelab samada di Liga Malaysia atau negara serantau yang berminat untuk mendapatkan khidmatnya.

Featured image: JOHOR Southern Tigers


Selepas 6 Musim Bersama Sabah, Azzizan Nordin Sertai Penang

Selepas enam musim beraksi bersama pasukan negeri kelahirannya, pemain tengah, Azzizan Nordin, membuat keputusan untuk berhijrah menyertai sebuah pasukan berpangkalan di semenanjung Malaysia.

Ternyata pemain kelahiran Bongawan ini tidak tersenarai dalam perancangan ketua jurulatih Sabah yang baharu, Datuk Ong Kim Swee pada musim hadapan dan ianya membuatkan pemain berusia 27 tahun ini berhijrah ke pasukan Penang.

Perkembangan tersebut disahkan menerusi pengumuman di platform media sosial Penang, pada hari ini. Bagaimanapun, tiada sebarang makluman mengenai tempoh kontrak Azzizan bersama Penang didedahkan kepada umum.

Azzizan yang seringkali beraksi di posisi ‘defensive midfielder’ amat diingati khususnya oleh para penyokong Sang Badak sebagai salah satu tonggak yang membantu Sabah meraih kejuaraan Liga Premier 2019 sekaligus menempah tiket promosi ke saingan Liga Super 2020.

Tidak dilupakan, prestasi Azzizan turut memuncak pada tahun 2018 di mana dia turut menyumbang kepada kempen cemerlang Sabah dalam saingan Piala Malaysia sehingga berjaya mara ke peringkat separuh akhir.

Ketika itu jugalah, Azzizan menarik perhatian ketua jurulatih kebangsaan, Tan Cheng Hoe sehinggakan berjaya melakukan debut bersama skuad Harimau Malaya dalam satu perlawanan antarabangsa menentang Kemboja.


BAM Buat Keputusan Pisahkan Regu Ke-68 Dunia Teoh Mei Xing-Yap Ling

Piala Uber 2020 menjadi pentas terakhir disertai oleh pasangan beregu wanita negara yang menduduki tangga ke-68 dunia, Teoh Mei Xing dan Yap Ling.

Hal ini kerana ketua jurulatih beregu wanita negara, Chan Chong Ming membuat keputusan untuk memisahkan kedua-dua pemain ini dan membentuk gandingan baharu bersama pemain lain.

“Piala Uber ialah kejohanan terakhir kami (bermain bersama), selepas itu (Terbuka) Czech dan Belgian (International) saya akan bergandingan bersama Anna Cheong, dia (Yap Ling) akan bergandingan bersama Go Pei Kee.” kongsi Mei Xing kepada Astro Arena.

Bagaimanapun, gandingan baharu yang dibentuk oleh barisan kejurulatihan Persatuan Badminton Malaysia (BAM) ini bukanlah muktamad. Prestasi pasangan beregu Mei Xing-Anna Cheong dan Yap Ling-Pei Kee ini akan dinilai dalam baki kejohanan yang mereka sertai pada tahun ini.

“Tetapi beregu ini tak confirm lagi, coach cakap mahu cuba dahulu, tengok result macam mana dan (akan) bincang lagi.” tambah Yap Ling.

Seperti dinyatakan di atas, pasangan beregu baharu negara ini akan diuji dalam kejohanan Terbuka Czech (21-24 Oktober) dan Belgian International (27-30 Oktober) yang merupakan kejohanan bertaraf Gred 3 oleh Persekutuan Badminton Dunia (BWF).

Sebagai rekod, Mei Xing dan Yap Ling mula bergandingan sekitar Jun 2019 dan ranking ke-68 dunia itu merupakan yang tertinggi diraih oleh mereka.


Piala Dunia FINA: Tiada Atlet Malaysia Bawa Pulang Pingat

Saingan Piala Dunia Terjun FINA 2022 yang berlangsung di Berlin, Jerman bermula 20 hingga 23 Oktober lalu menyaksikan tiada sebarang pungutan pingat daripada wakil negara.

Seramai 3 atlet negara mengambil bahagian iaitu ratu terjun negara, Datuk Pandelela Rinong, Chew Yiwei dan atlet muda, Bertrand Rhodict. Acara yang disertai mereka adalah 10 meter (m) platform, 3m papan anjal serta 3m dan 10m berpasukan campuran.

Pandelela menamatkan saingan kali ini dengan menduduki tempat keenam dalam acara 10m platform wanita setelah mengutip 263.45 mata.

Sementara itu, Yiwei turut menduduki tangga keenam dalam acara 3m papan anjal lelaki – kutip 375.75 mata. Manakala Bertrand yang beraksi dalam acara 10m platform lelaki pula menamatkan saingan di tangga kesembilan – pungut 275.85 mata.

Bagi acara berpasukan yang disertai oleh ketiga-tiga penerjun ini, skuad Malaysia menamatkan acara 3m dan 10m berpasukan campuran di tempat terakhir iaitu tempat kelima – dibelakang Amerika Syarikat, Jerman, Australia dan Colombia.


Kapten Lee Tuck Masih Mahu Kekal Bersama Terengganu FC

Kapten pasukan Terengganu Football Club (Terengganu FC) masih menaruh minat untuk kekal bersama pasukan berpangkalan di pantai timur tersebut bagi mengharungi saingan Liga Malaysia dan Piala AFC 2021.

Bagaimanapun, kontrak pemain kelahiran Halifax, England berusia 32 tahun itu bakal tamat pada penghujung november ini.

Sehingga kini tiada sebarang perbincangan di antara dirinya dan pihak pengurusan pasukan mengenai lanjutan kontrak dilakukan menurut satu laporan akbar tempatan, Harian Metro.

🏴🏳SENARAI PENJARING PASUKAN TERENGGANU FC 🏳🏴9 JARINGAN – Dominique Da Sylva6 JARINGAN – Lee Tuck5 JARINGAN – Sanjar Shaakhmedov3 JARINGAN – Faris Ramli1 JARINGAN – Rahmat Makasuf#TerengganuFC#WeBleedBlackAndWhite pic.twitter.com/bcnEdXsNmH

Turut dimaklumkan bahawa penjaring kedua terbanyak Terengganu FC dalam saingan Liga Super musim ini mendapat tawaran daripada beberapa pasukan lain yang menginginkan khidmatnya.

“Saya harapkan keputusan yang positif buat saya pada tahun akan datang, jadi kita tunggu dan lihat lagipun setakat ini saya masih menanti jawapan berhubung tawaran tersebut,” kata Lee Tuck.

Untuk rekod, ini merupakan musim ketiga Lee Tuck menyarung jersi pasukan ‘We Bleed Black and White’ sejak berhijrah daripada pasukan Liga Premier, Negeri Sembilan pada penghujung tahun 2017.

Antara pencapaian terbaik Lee Tuck sepanjang beraksi bersama Terengganu FC adalah mara ke pentas akhir Piala Malaysia 2018 dan menduduki tempat ketiga saingan Liga Super 2020.

Featured Image: Malaysian Football League


Piala Dunia: Australia Jejak Peringkat Kalah Mati Selepas 16 Tahun

Wakil benua asia, Australia berjaya menempah tiket kemaraan ke peringkat kalah mati dalam saingan Piala Dunia buat pertama kali selepas 16 tahun.

Skuad berjulukan Socceroos ini melakar kemaraan tersebut selepas berhasil menumpaskan Denmark dalam perlawanan peringkat Kumpulan D, sebentar tadi.

Dalam perlawanan terbabit, Australia merekodkan kemenangan 1-0 ke atas Denmark hasil jaringan Mathew Leckie pada minit 60’.

Sejurus jaringan berkenaan, Australia bermati-matian menahan asakan bertali arus Denmark bagi mempertahankan pendahuluan tersebut.

WE'RE INTO THE #FIFAWORLDCUP ROUND OF 16!!!

— Socceroos (@Socceroos) November 30, 2022

Akhirnya, usaha itu berbaloi sama sekali apabila kedudukan terbabit kekal sehingga pengadil perlawanan meniup wisel menamatkan permainan.

Keputusan itu membolehkan mereka memungut tiga mata yang cukup berharga serta memadai meletakkan skuad bimbingan Graham Arnold ini di selaku naib juara Kumpulan D.

Kedudukan itu menjadi miliknya selepas mengutip 6 mata hasil daripada melakar dua kemenangan termasuk kemenangan ke atas Tunisia pada perlawanan kedua, baru-baru ini.

Untuk makluman semua, kali terakhir Australia mara saingan kalah mati di pentas Piala Dunia adalah edisi yang berlangsung di Jerman pada tahun 2006 yang lalu.

Featured Image: FIFA World Cup


Nafuzi Zain Tidak Berminat Cabar Johor Darul Ta’zim

Masih terlalu awal untuk membicarakan samada skuad berpangkalan di pantai timur, Terengganu FC mampu mencabar hegemoni Johor Darul Ta’zim (JDT) dalam saingan Liga Super.

Pada masa yang sama, ketua jurulatihnya, Nafuzi Zain langsung tidak berminat untuk mengulas mengenai kemampuan pasukannya mencabar JDT walaupun telah meraih tiga kemenangan dalam tiga aksi awal liga, musim ini.

Jurulatih muda berusia 42 tahun ini melihat saingan ini masih panjang dan beliau mahu anak-anak buahnya menumpukan perhatian penuh kepada persiapan untuk mengharungi perlawanan demi perlawanan seperti yang dijadualkan.

“Tiga perlawanan (tanpa kalah) bagi saya terlalu awal, kita masih ada (baki) 19 perlawanan lagi,”

“Kita bukannya mahu bersaing dengan JDT, apa yang penting kita fokus kepada persiapan perlawanan demi perlawanan, tiga perlawanan sudah selesai, Alhamdulillah, (kita) fokus kepada perlawanan seterusnya,”

“Akhir sekali, kita akan melihat kedudukan (Terengganu FC) di bulan ogos untuk mengetahui (samada) pasukan kita bagus atau tidak, kalau berada di tangga teratas maknanya pasukan kita bagus.” katanya selepas daripada perlawanan menentang Perak di Ipoh, malam tadi.

24' GOL | Faisal Abdul HalimTerengganu FC kini mendahului 1-0 hasil jaringan Faisal Halim!@peraktbgmy  0-1 @FCTerengganu #LigaSuper2021 pic.twitter.com/wRm3usRrs5

Mengulas mengenai perlawanan tersebut, Terengganu berhasil menumpaskan pasukan tuan rumah dengan keputusan 2-0 hasil jaringan pemain sayap lincah, Faisal Halim dan pemain tengah yang tidak mengenal erti penat lelah, Dechi Marcel N’Guessan masing-masing pada separuh masa pertama dan kedua.

90+1' GOL | Dechi N'GuessanPemain tengah ini m.enambah gol kedua Terengganu FC pada masa tambahan@peraktbgmy 0-2 @FCTerengganu #LigaSuper2021 pic.twitter.com/MP339aXSyN

Kemenangan ini membolehkan Terengganu  menghuni tangga kedua liga dan berkongsi 9 mata dengan pendahulu, skuad Harimau Selatan yang turut merekodkan 100% kemenangan pada tiga perlawanan liga.

Aksi seterusnya, skuad kendalian Nafuzi ini bakal menerima kunjungan Melaka United di halaman sendiri, Stadium Sultan Mizan Zainal Abidin dengan sepak mula dijadualkan pada hari rabu.

Featured Image: Terengganu Football Club


Jurulatih Yang Menundukkan Juara Dunia Kini Bimbing Skuad Wanita Perancis

Hevre Renard, jurulatih yang menggegarkan dunia dengan menewaskan Argentina di Piala Dunia lalu dilantik sebagai pengendali skuad wanita Perancis sehingga Ogos 2024.

Pengesahan perlantikan Renard itu hadir menerusi pengumuman yang disiarkan melalui laman sesawang rasmi Persekutuan Bola Sepak Perancis (FFF) tengah malam tadi.

FFF menawarkan kontrak kepada Renard untuk mempersiapkan pasukan bagi menghadapi Piala Dunia Wanita yang bermula Julai ini di Australia dan New Zealand serta Sukan Olimpik Paris 2024.

🖊 𝙃𝙚𝙧𝙫𝙚́ 𝙍𝙚𝙣𝙖𝙧𝙙 est le nouveau sélectionneur de l'Equipe de France Féminine 🇫🇷Le technicien français s'est engagé jusqu'en août 2024.#FiersdetreBleues pic.twitter.com/O48SxTX29i

— Equipe de France Féminine (@equipedefranceF) March 30, 2023

Pengendali berusia 54 tahun itu menjadi sebutan ramai selepas Arab Saudi kendaliannya berjaya mengejutkan Argentina yang ketika itu berada pada kemuncak prestasi selepas mencatatkan rekod 36 perlawanan tanpa kalah.

Renard telah meletakkan jawatannya sebagai ketua jurulatih Arab Saudi awal minggu ini turut pernah mengemudi Zambia dan Ivory Coast menjuarai Piala Negara-Negara Afrika pada tahun 2012 dan 2015 masing-masing.

Menurut beberapa laporan media eropah, perlantikan Renard bersama Les Bleues dipercayai rentetan daripada kemelut dalaman yang berlaku antara pengendali terdahulu, Corrine Diacre dengan beberapa nama besar terutamanya ketua pasukan Perancis, Wendie Renard.


13 Pemain Muda Yang Wajar Diberikan Perhatian Dalam Saingan Liga Super 2021

Akhirnya saingan bola sepak tempatan kembali menemui para peminat setelah hampir empat bulan bercuti. Ianya dimulakan dengan perlawanan pembuka tirai, Piala Sumbangsih dan diikuti dengan sepak mula pusingan pertama Liga Super 2021 pada hujung minggu lalu.

Sepertimana saingan sebelum ini, sebanyak 12 pasukan menghiasi saingan ini dengan dua daripadanya merupakan pendatang baharu daripada saingan Liga Premier 2020 iaitu Penang FC (juara) dan Kuala Lumpur City FC (tempat ke-3).

Bagi mengharungi cabaran musim ini, sebahagian kelab masih mengekalkan pemain tonggak saingan musim lalu namun tidak kurang juga yang merekrut dan mendapatkan khidmat pemain-pemain baharu tidak kiralah kalangan import mahupun tempatan.

Menariknya, setelah berlangsungnya dua perlawanan Liga Super, beberapa kelab turut dilihat memberikan kepercayaan kepada pemain-pemain muda yang rata-ratanya berumur sekitar 24 tahun untuk menjadi pemain kesebelasan utama dan juga sebagai pemain gantian.

Berikut adalah 13 pemain muda yang bukan sahaja membuat sekurang-kurangnya satu penampilan setakat ini malahan memberikan impak yang baik menerusi persembahannya dan wajar diberikan perhatian khusus oleh para peminat bola sepak tempatan pada musim ini:

Tarikh Lahir: 4 Mei 2002

Produk Akademi Johor Darul Ta’zim, Arif Aiman bukanlah nama yang asing dalam saingan Liga Super. Penyerang muda ini melakukan debutnya bersama skuad senior Harimau Selatan ketika menentang Felda United FC pada tahun lalu. Untuk saingan musim ini, Arif telah membuat penampilan sebanyak dua kali sebagai pemain gantian. Seringkali beraksi di posisi sayap kanan, walaupun masuh muda, Arif merupakan seorang pemain yang mempunyai gelecekan yang baik dan laju.

Tarikh Lahir: 29 Mei 2001

Penjaga gol berketinggian 1.92 meter ini mencuri tumpuan para peminat bola sepak tempatan sejak melakukan debutnya ketika perlawanan menentang Perak pada aksi pertama Liga Super 2020. Rahadi telah bermula sebagai pemain kesebelasan utama sebanyak dua kali dan posisi No.1 Terengganu FC dilihat menjadi milik mutlaknya, pada musim ini. Dan berdasarkan pemerhatian, persembahannya semakin menunjukkan peningkatan dan tampak lebih meyakinkan berbanding musim lalu.

Tarikh Lahir: 9 Disember 2000

Merupakan anak jati kelahiran negeri Johor, Ramadhan Saifullah disebut-sebut sebagai jelmaan penyerang sayap negera dan JDT, Safawi Rasid yang masih dalam pembikinan. Juga merupakan produk Akademi JDT, Ramadhan tampil pertama kali bersama skuad senior JDT ketika menentang UiTM FC dalam saingan Piala Malaysia 2019. Merupakan seorang pemain sayap yang pantas, Ramadhan juga mempunyai naluri gol yang tinggi. Musim ini, dia telah tampil sebanyak 2 kali sebagai pemain gantian.

Tarikh Lahir: 11 Julai 2000

Pemain tengah berbakat, Aliff Haiqal Lau meraih ‘keuntungan’ apabila ketua jurulatih Selangor 2 merangkap Pengarah Teknikal, Michael Feichtenbeiner dilantik sebagai ketua jurulatih skuad senior Selangor, tahun lalu. Disebabkan itu, Aliff berpeluang melakukan debutnya bersama Red Giants ketika menentang UiTM FC dalam saingan Liga Super 2020. Musim ini, pemain lincah ini dikekalkan bersama skuad senior dan disebabkan oleh beberapa kecederaan pemain utama, Aliff diberikan peluang untuk bermula sebagai pemain kesebelasan utama ketika menentang Terengganu FC. Dia juga masuk sebagai pemain gantian ketika menentang Sri Pahang ketika aksi pertama Liga Super 2021.

Tarikh Lahir: 1 April 2020

Sepertimana Aliff Haiqal Lau, penyerang muda ini turut ‘meraih laba’ apabila Michael Feichtenbeiner dilantik sebagai pengendali sementara skuad senior Selangor, hujung tahun lepas. Musim ini, dia kekal bersama skuad senior dan telah melakukan dua penampilan sebagai pemain gantian. Ketika menentang Terengganu FC baru-baru ini, sepakan daripada Danial telah menjadi punca kepada jaringan tunggal Selangor FC di Stadium Sultan Mizan Zainal Abidin.

Kelab: Kuala Lumpur City FC

Tarikh Lahir: 16 Julai 2000

Muhammad Izreen Izwandy merupakan pemain muda kelahiran Pulau Pinang dan kini beraksi bersama skuad ibu kota, Kuala Lumpur City FC. Musim lalu, pemain tengah ini membuat empat penampilan dalam saingan Liga Premier dan menjaringkan satu gol. Ketika menentang UiTM FC tempoh hari, Izreen diberikan peluang oleh Bojan Hodak untuk bermula dalam kesebelasan utama sebagai pemain sayap kiri. Kepercayaan itu dibalas dengan menampilkan persembahan cemerlang serta merekodkan ‘assist’ kepda Dominique da Sylva untuk jaringan tunggal dan kemenangan KL City FC.

Tarikh Lahir: 9 November 1999

Hakimi Abdullah merupakan antara pemain muda baharu yang dipancing oleh Terengganu FC untuk memperkukuhkan lagi skuad berpangkalan di pantai timur ini. Namun tiada siapa yang menyangka, pemain berkaki kidal dan mempunyai larian pantas ini ‘memperkenalkan’ dirinya di pentas Liga Super dengan menjaringkan dua gol daripada dua perlawanan ketika menentang UiTM FC (gol kemenangan) dan Selangor FC (gol membunuh semangat pasukan lawan).

Tarikh Lahir: 11 Mei 1999

Nik Akif Syahiran bukan satu nama yang perlu diperkenalkan lagi kepada peminat bola sepak tanah air. Memulakan karier bola sepaknya bersama Kelantan dan pernah mewakili skuad kebangsaan peringkat umur bawah 19 tahun (B-19) dan bawah 22 tahun (B-22). Tahun ini, Nik Akif berubah angin dengan menyertai Terengganu FC untuk merebut peluang beraksi dalam saingan Liga Super dan Piala AFC. Penampilan pertamanya ketika menentang UiTM FC diberikan pujian oleh peminat apabila di menjadi arkitek kepada kedua-dua gol yang membolehkan pasukannya melakukan ‘comeback’ menumpaskan pasukan lawan dengan keputusan akhir, 2-1.

Tarikh Lahir: 20 November 1999

Untuk memburu minit permainan dalam kesebelasan utama, pemain kacukan Malaysia-Australia ini ‘mendesak’ Selangor untuk membenarkan dirinya dipinjamkan oleh pasukan yang baru dinaikkan pangkat ke saingan Liga Super, Penang FC. Penghijrahan ini boleh dikatakan berbaloi apabila dia diletakkan sebagai pemain kesebelasan utama sebanyak dua kali oleh Tomas Trucha setakat ini. Beraksi sebagai pertahanan kanan, Quentin juga mampu bermain di posisi wing back sebagaimana ketika beraksi bersama Malaysia B-22.

Tarikh Lahir: 5 Ogos 1999

Bek kiri muda yang paling mencuri tumpuan dalam saingan Liga Super 2021. Malah diakui oleh peminat Penang FC sendiri, nama Azmeer tidak terjangka langsung untuk membarisi kesebelasan utama sebanyak dua kali pada musim ini. Dia seorang yang rajin, naik ke atas melakukan ‘overlapping’ dan apabila diserang, dia cepat turun ke bawah untuk kembali bertahan.

Tarikh Lahir: 25 Mei 1998

Siapa sangka pertahanan tengah yang masih muda dan baru sahaja menyertai Terengganu FC pada jendela perpindahan lalu berjaya mengenepikan nama-nama senior yang lain digandingkan dengan pertahanan import. Sentiasa ‘alert’ dengan situasi semasa dan diberikan peranan selaku ‘last man’. Aksinya ketika menentang Selangor mendapat pujian ramai walaupun tertampan bola ke gawang sendiri.

Tarikh Lahir: 25 Oktober 1999

Anak jati kelahiran Bagan Datuk, Perak ini merupakan seorang lagi pemain muda yang harus diberikan perhatian. Adib telah melakukan debutnya bersama skuad senior pada musim lepas, dan dijangka pemain tengah ini bakal mendapat lebih banyak peluang musim ini. Ketika menentang Sri Pahang baru-baru ini, Adib dimasukkan oleh Chong Yee Fatt untuk menggantikan J. Partiban.

Kelab: Kedah Darul Aman FC

Tarikh Lahir: 25 Mei 1997

Pada jendela perpindahan lalu, Kedah Darul Aman mengambil keputusan untuk melepaskan bek kiri, Alif Yusof. Sekitar pertengahan tahun lalu, Azmeer Yusof telah menamatkan kontrak bersama skuad Hijau Kuning. Justeru, sebelum bermulanya musim ini, Aidil Sharin Sahak membuat keputusan untuk menandatangani khidmat bekas pemain Piala Presiden Kedah, Fairuz Zakaria. Ketika perlawanan Piala Sumbangsih, Fairuz diberikan debut dalam saingan Liga Super. Dalam perlawanan tersebut, walaupun terpaksa mengekang Safawi Rasid dan Arif Aiman, Fairuz kelihatan yakin dan mampu menyerap asakan. Setakat ini, dia telah bermula sebanyak dua kali.

Begitulah senarai 13 pemain muda yang wajar diberikan perhatian menurut pemerhatian kami. Sekiranya anda mempunyai pandangan mengenai pemain-pemain muda lain yang tidak tersenarai, anda boleh nyatakan nama pemain tersebut dia ruangan komen di akaun media sosial Sukanz.


5,000m Dalam Masa 14 Minit 5.20 Saat – Pelari Wanita Kenya Cipta Rekod Dunia Baharu

Faith Kipyegon yang mengambil bahagian acara 5,000 meter (m) wanita dalam saingan Liga Berlian Paris baru-baru ini bukan sahaja muncul juara bahkan turut mencipta satu rekod dunia.

Dalam perlumbaan tersebut, pelari dari Kenya berusia 29 tahun terbabit menjadi pemegang rekod dunia baharu apabila melintasi garisan penamat dengan catatan masa 14 minit (m) dan 1.20 saat (s).

Catatan masa itu sekaligus menghanguskan rekod yang dicipta pelari Ethiopia, Letesenbet Gidey ketika berusia 22 tahun dengan catatan masa 14m dan 6.62s di Sepanyol pada tahun 2020.

Exactly one week after breaking the 1500m world record, 🇰🇪's Faith Kipyegon runs the fastest 5000m in history with 14:05.20 😳

60 second final lap 🫡

📸 @DanVernonPhoto and Marta Gorczyńska for Diamond League AG

*Subject to the usual ratification procedures pic.twitter.com/f3Qh2bS5FL

— World Athletics (@WorldAthletics) June 9, 2023

Gidey yang turut sama menyertai acara berkenaan menamatkan perlumbaan di tempat kedua dengan catatan masa 14m dan 7.94s dan tempat ketiga menjadi milik seorang lagi pelari Ethiopia, Taye Ejgayehu dengan masa larian 14m 13.31s.

Menariknya, Faith yang merupakan pemenang pingat emas Sukan Olimpik sebanyak dua kali dalam acara 1,500m muncul juara dan menempa rekod dunia terbabit selepas mengambil bahagian dalam acara 5,000m buat kali pertama selepas lapan tahun.

Untuk makluman, sebelum mencipta rekod dunia ini, Faith yang juga merupakan seorang ibu telah menempa sebuah rekod dunia baharu dalam acara 1,500m dengan catatan masa 3m dan 49.11s di Liga Berlian Itali pada 2 Jun lalu.

Featured Image: Instagram Faith Kipyegon


Terbuka Malaysia: Kodai Naraoka ‘Unstoppable’

Momentum kemenangan pemain muda Jepun yang sedang meningkat naik, Kodai Naraoka di kejohanan Terbuka Malaysia ternyata tidak dapat dihentikan.

Selepas melakar kemenangan ke atas dua pemain Malaysia, Lee Zii Jia dan Ng Tze Yong di peringkat Pusingan 32 serta Pusingan 16 masing-masing, pemain berusia 21 tahun ini meneruskan rentak kemenangan itu ke atas pemain berpengalaman India, Prannoy H.S. di peringkat suku akhir.

Biarpun diberikan tentangan yang sengit serta terpaksa bertarung sehingga satu jam dan 24 minit, Kodai berhasil memastikan kemenangan berpihak kepadanya dengan meraih skor 16-21, 21-19 dan 21-10 di Gelanggang 2.

PETRONAS Malaysia Open 2023MS – QF21 19 21 🇯🇵Kodai NARAOKA🥇

16 21 10 🇮🇳PRANNOY H. S.

— BWFScore (@BWFScore) January 13, 2023

Sebagai rekod, ini merupakan kemenangan ketiga berturut-turut dilakar oleh Kodai bertemu Prannoy di pentas kejohanan antarabangsa.

Dua kemenangan terdahulu dilakar Kodai ketika di kejohanan Terbuka Singapura dan Jelajah Akhir Dunia BWF pada tahun lalu.

Sementara itu, kemenangan yang diraih Koda pada hari ini membolehkannya mara ke peringkat separuh akhir dalam kejohanan Jelajah Dunia BWF bertaraf Super 1000 buat julung kali dalam kariernya.

Menantinya di peringkat separuh akhir yang akan berlangsung esok adalah jaguh perseorangan lelaki Thailand, Kunlavut Vitidsarn.

Featured Image: Instagram Kodai Naraoka


Laporan FAM: Memang Ada Kesalahan Dilakukan Pengadil Perlawanan Kedah vs Sri Pahang

Persatuan Bola Sepak Malaysia (FAM) menerusi menerusi satu laporan oleh Penilai Pengadil mengakui terdapat kesalahan dilakukan pengadil atau barisan pegawai ketika perlawanan Kedah Darul Aman (Kedah) menentang Sri Pahang, Rabu lalu.

Dalam perlawanan tersebut, antara insiden yang berlaku sehingga menimbulkan polemik dalam kalangan penyokong adalah tindakan pengadil membatalkan dua jaringan oleh Sri Pahang.

Bagaimanapun, FAM memaklumkan skuad yang terkenal dengan julukan Tok Gajah itu tidak menghantar sebaran surat aduan. Namun begitu, jawatankuasa Penilai Pengadil tetap melakukan siasatan.

“Biarpun tidak menerima sebarang surat aduan daripada Sri Pahang FC, Jawatankuasa Penilaian Prestasi Pengadil telah melakukan siasatan, penelitian dan analisis menerusi rakaman video, dan mendapati bahawa memang terdapat kesalahan dilakukan oleh pegawai-pegawai perlawanan.” tulis laporan yang disiarkan oleh FAM, hari ini.

Dimaklumkan, FAM akan mengambil tindakan tegas terhadap pengadil-pengadil tersebut termasuk penggantungan daripada sebarang tugasan perlawanan-perlawanan.

Berdasarkan rekod, barisan pengadil yang bertugas pada malam itu ialah Mohd Hasrol Mohd Amir (pengadil), Azri Rozaimie Abu Bakar (penolong pengadil 1), Kesava Raj a/l S. Neelamagan (penolong pengadil 2) dan Abdul Halim Mohd Ramlan (pegawai keempat).

Manakala untuk baki dua perlawanan lagi melibatkan Negeri Sembilan menentang Selangor serta Kuala Lumpur City (KL City) menentang Johor Darul Ta’zim (JDT), tiada kesalahan dilakukan oleh pengadil dalam membuat keputusan untuk melayangkan kad merah kepada Yazan Al-Arab dan Kenny Pallraj masing-masing.

Featured Image: Sri Pahang FC


Syahrian Abimanyu Pemain No.6 Dengan Kebolehan Hantaran Jauh Persis Pirlo

Pemain skuad kebangsaan Indonesia Bawah 23 Tahun (B-23), Syahrian Abimanyu menjadi pemain baharu yang ditandatangani oleh gergasi bola sepak Malaysia, Johor Darul Ta’zim (JDT), secara rasminya pada hari ini.

Dilahirkan pada tanggal 25 April 1999, pemain yang mesra dengan panggilan Abi ini merupakan seorang pemain tengah berbakat yang dalam saingan Liga 1 Indonesia sejak beraksi bersama Sriwijaya FC sekitar 2 tahun yang lalu.

Namun disebabkan Sriwijaya FC ditendang ke saingan Liga 2 ekoran menamatkan saingan Liga 1 di tempat ke-17, Abi mengambil keputusan untuk berhijrah ke pasukan Madura United bermula tahun 2019 dimana bakatnya semakin bersinar.

Bercakap mengenai gaya permainan anak muda kelahiran, Banjarnegara, Jawa Tengah ini, dia boleh diumpamakan sebagai seorang pemain tengah yang memainkan posisi No.6 persis pemain legenda Itali, Andrea Pirlo.

Sebaik sahaja menerima bola, Abi dengan pantasnya akan membuat satu hantaran jauh ke hadapan mencari rakan sepasukan di bahagian sayap kanan atau kiri.

“Dia sering drop deep (turun) di bahagian tengah, mampu melakukan long pass (hantaran jauh) dan mempunyai visi yang baik.” ulas pemerhati bola sepak Indonesia, Aun Rahman ketika dihubungi oleh Sukanz.

Abi menjadi taruhan utama Madura United sepanjang musim 2019. Dia bergandingan baik bersama dua lagi pemain tengah iaitu Asep Berlian (defensive midfielder) dan Zulfiandi (creative midfielder) di dalam sistem 4-3-3 / 4-2-3-1.

Sistem tersebut hasil sentuhan ketua jurulatih, Dejan Antonic dan penolong ketua jurulatih merangkap bapanya, Rasiman Abimanyu.

Selain daripada itu, Abi turut memiliki kelebihan dalam mengambil sepakan pada situasi bola mati. Walaupun masih muda, dia sering menjadi pilihan utama untuk mengambil sepakan percuma dan sepakan penjuru untuk Madura United dan tidak ketinggalan buat skuad Garuda Muda.

Berdasarkan kepada kebolehan yang ditujukkan oleh Syahrian ini, tidak hairanlah penolong jurulatih merangkap bapanya sendiri menganggap pemain ini sebagai pemain No.6 berpakej lengkap dan sangat ‘rare’ di Indonesia.

Sebagai salah seorang pemain yang beraksi bersama skuad kebangsaan bawah umur Indonesia, Syahrian tidak begitu asing dengan pemain-pemain Malaysia.

Manakan tidaknya, Syahrian pernah berentap menentang skuad Malaysia Bawah 19 Tahun (B-19) yang ditunjangi oleh Nik Akif Syahiran, Hadi Fayyadh, dan lain-lain dalam Kejuaraan B-19 AFF di Surabaya pada tahun 2018.

Ketika itu, Syahrian diturunkan oleh Indra Sjafri sebagai pemain kesebelasan utama Garuda B-19 untuk menentang Malaysia yang dibimbing oleh Bojan Hodak pada peringkat separuh akhir kejohanan terbabit.

Dalam perlawanan tersebut dia diletakkan sebagai pemain tengah dalam sistem 4-3-3. Namun sepertimana kita sedia maklum, perlawanan yang dihadiri oleh puluhan ribuan penonton tuan rumah tersebut berakhir dengan keputusan 1-1 selepas 90 minit permainan.

Bagaimanapun, skuad Garuda Muda yang diwakili oleh Syahrian terpaksa akur diketepikan oleh Nik Akif dan rakan-rakan apabila tewas kepada penentuan sepakan penalti dengan skor akhir 3-4 yang memihak kepada Malaysia.

Tatkala semua peminat bola sepak tempatan menjangkakan pemain Indonesia ini akan diletakkan dalam skuad simpanan, JDT II namun ianya tidak akan berlaku sama sekali.

Menerusi satu makluman terbaharu oleh pemilik JDT, DYAM Tunku Ismail Sultan Ibrahim, Syahrian yang menjadi perancangan jangka masa panjang skuad Harimau Selatan bakal dipinjamkan ke pasukan yang beraksi dalam saingan liga lain.

Tunku Ismail Sultan Ibrahim menyatakan gembira berjaya menandatangani Syahrian Adimanyu.Baginda menyatakan bahawa Syahrian merupakan salah satu daripada pelaburan jangka panjang kelab.TMJ turut memberitahu bahawa Syahrian tidak akan bermain bersama pasukan 'feeder' JDT II. pic.twitter.com/PXjQDgOLax

Berdasarkan keputusan tersebut, jelas JDT mahukan  Syahrian Andimayu memgembangkan dan mempertingkatkan lagi kebolehannya sebelum beraksi bersama skuad Harimau Selatan di masa hadapan. Tidak dipastikan ke mana hala tujunya namun menarik untuk menantikan pengumumannya.

Featured Image: Madura United FC


Luqman ‘Luqie’ Buru Minit Permainan Bersama Skuad Piala Presiden Kelantan United

Pertahanan tengah yang berusia 19 tahun, Luqman Al-Hakeem Anuar memasang tekad untuk memburu minit permainan bersama pasukan baharunya, skuad Piala Presiden Kelantan United FC.

Untuk itu, pemain yang dikenali sebagai Luqie ini sedia mempertaruhkan pengalaman selama semusim bersama Skuad Projek FAM-MSN dalam kancah Liga Premier 2021 bagi mendapatkan kepercayaan barisan kejurulatihan, pada musim ini.

“Pengalaman selama satu musim bersama dengan Skuad Projek MSN-FAM akan dimanfaatkan sebaik mungkin untuk berusaha memikat hati ketua jurulatih pasukan Piala Presiden.

“Saya akui ia bukan tugas mudah, namun jika rajin dan kekal fokus tidak mustahil untuk mendapatkan peluang dari barisan kejurulatihan,” kata Luqie seperti dikongsikan oleh kelabnya.

Untuk pengetahuan semua, Luqie merupakan pemain kelahiran Terengganu namun dibesarkan di Kampung Pendek, Kota Bharu. Dia diperkenalkan sebagai pemain baharu skuad Piala Presiden Kelantan United sekitar pertengahan Januari lalu.

Featured Image: Kelantan United FC


Jaguh Pecut Amerika Syarikat, Justin Gatlin Umum Persaraan Pada Usia 40 Tahun

Pelari pecut Amerika Syarikat yang beraksi dalam acara 100 dan 200 meter (m), Justin Gatlin mengumumkan persaraannya pada usia 40 tahun.

Pengumuman persaraan tersebut dimaklumkan oleh pemenang pingat emas acara 100m Sukan Olimpik Athens 2004 itu menerusi satu hantaran di akaun media sosial, Instagram miliknya, awal pagi tadi.

Justin Gatlin 🇺🇸 would have announced his retirement from the tracks on his Instagram profile with a video called "Dear Track"▪Olympics🥇🥈🥈🥉🥉▪World Championship🥇🥇🥇🥇🥈🥈🥈🥈🥈🥈▪World Indoor Championship 🥇🥇▪World Relays 🥇🥇🥈▪NCAA🥇🥇Legend ! pic.twitter.com/JsojsvqS9T

Baca: Usain Bolt Yakin Rekodnya Tidak Akan Dipecahkan Pada Sukan Olimpik 2020

Sepanjang 27 tahun berkecimpung dalam acara balapan, pelari kelahiran New York ini turut merangkul beberapa pencapaian lain seperti dua pingat emas dalam acara 100m, satu pingat emas dalam acara 200m serta satu pingat emas dalam acara 4x100m di Kejohanan Dunia.

Sementara itu, rekod terbaiknya dalam acara 100m adalah 9.74 saat (s) ketika beraksi di Kejohanan Dunia 2015 di Doha, Qatar. Manakala, rekod peribadi terbaiknya dalam acara 200m pula adalah 19.57s ketika mengambil bahagian dalam sebuah kejohanan di negaranya.


Siri Antarabangsa Malaysia: Beregu Ke-200 Dunia Singkir ‘Patatimo Boys’ Di Suku Akhir

Perjalanan pasangan beregu lelaki muda negara, Wan Arif Junaidi dan Muhammad Haikal dalam kejohanan Siri Antarabangsa Malaysia menemui noktah di peringkat suku akhir.

Biarpun diletakkan selaku pilihan kedua untuk menjuarai kejohanan ini, beregu yang terkenal dengan julukan ‘Patatimo Boys’ ini menerima satu kejutan oleh beregu China yang menghuni ranking ke-200 dunia, Chen Bo Yang dan Liu Yi.

Dalam pertarungan itu, Arif-Haikal yang merupakan beregu No.42 dunia terpaksa akur tumpas di tangan pasangan terbabit secara “straight set” dengan skor 10-21 dan 6-21 dalam tempoh 30 minit permainan.

Untuk makluman, ini merupakan pertembungan pertama melibatkan kedua-dua pasangan di kejohanan antarabangsa.

Sementara itu, dengan kemenangan yang dilakar, beregu dari negara tembok besar ini meraih tiket kemaraan ke peringkat separuh akhir.

Menanti mereka di peringkat terbabit adalah pasangan dari Indonesia, Muhammad Juan Elgiffani dan Muhammad Nendi Novatino.

Gandingan Juan-Nendi meraih kemaraan selepas menundukkan satu lagi beregu Malaysia, Chia Weijie dan Low Hang Yee merangkap pilihan keempat untuk menjuarai kejohanan ini.

Featured Image: Badminton Association of Malaysia


Euro 2020: Sepanyol Pegang 75% Penguasaan, Lakukan 954 Hantaran Tetapi 0 Gol

Malang buat Sepanyol yang menampilkan aksi penuh bertenaga dengan menguasai hampir keseluruhan permainan namun gagal menjaringkan sebarang gol ketika menentang Sweden pada aksi peringkat Kumpulan E, saingan Euro 2020, awal pagi tadi.

Perlawanan yang berlangsung di Stadium La Cartuja, Sevilla, Sepanyol ini berkesudahan dengan keputusan seri tanpa sebarang jaringan.

Menurut statistik, skuad La Roja bimbingan Luis Enrique mendominasi permainan dengan merekodkan penguasaan bola sebanyak 75% serta melakukan 954 hantaran secara keseluruhan.

Bukan itu sahaja, sebanyak 852 daripada 954 hantaran dapat disempurnakan oleh pemain-pemain Sepanyol dalam perlawanan tersebut. Ini menjadikan Sepanyol merekodkan peratusan ketepatan hantaran setinggi 89%.

Sebagai perbandingan, 954 hantaran dan 852 hantaran berjaya disudahkan daripada satu perlawanan yang dilalui itu merupakan yang tertinggi direkodkan berbanding pasukan-pasukan lain.

Pasukan Belgium dan Belanda yang mengekori mereka di tangga kedua dan ketiga hanya merekodkan 722 dan 688 hantaran secara keseluruhan. Daripada segi hantaran yang berjaya disudahkan, kedua-dua negara ini merekodkan 647 dan 617 hantaran sahaja.

Daripada segi statistik serangan, Sepanyol merekodkan 17 percubaan secara keseluruhan. 5 daripadanya tepat ke sasaran manakala 8 percubaannya tersasar. Sementara itu, baki 4 percubaan mereka berjaya dihadang oleh pemain pasukan lawan.

Bukan itu sahaja, Sepanyol turut meraih 6 sepakan penjuru namun tiada satu daripadanya dapat dijelmakan sebagai gol.

Pada pendapat anda, apa masalah yang dihadapi oleh juara Euro sebanyak tiga kali ini?

Featured Image: Seleccion Espanola de Futbol


Safee Sali Umum Persaraan Pada Usia 39 Tahun

Selepas menjaringkan lebih 183 gol untuk kelab dan negara sepanjang karier bola sepak, penyerang prolifik tanah air, Safee Sali mengumumkan persaraannya pada usia 39 tahun.

Pemain yang berasal dari Kajang, Selangor ini mengumumkan persaraannya dalam satu sidang media yang berlangsung di Sofitel Kuala Lumpur, pada hari ini.

Secara langsungnya, perlawanan akhir Piala AFC 2022 antara Kuala Lumpur City FC (KL City) menentang Al Seeb di Stadium Nasional Bukit Jalil (SNBJ) menjadi penampilan profesional yang kompetitif terakhir buat kariernya.

Lebih manis, pasukan terakhir yang diwakilinya itu juga merupakan pasukan pertama disertainya ketika memulakan karier bola sepak profesional sekitar tahun 2004.

Antara pasukan lain yang pernah diwakili Safee ialah Sarawak, Selangor, Pelita Jaya (Indonesia), Johor Darul Ta’zim (JDT), PKNS FC dan PJ City.

Sebagai rekod, Safee bersara dengan deretan trofi kejuaraan seperti Piala FA, Liga Super, Piala Malaysia, Piala Sultan Haji Ahmad Shah serta Piala AFC dan Piala AFF.

Selain deretan trofi terbabit, Safee turut merangkul pelbagai anugerah individu. Sudah pasti yang paling mahal dan diingati adalah anugerah Kasut Emas Piala AFF 2010 dimana lima jaringannya telah memacu skuad Harimau Malaya menjuarai Piala AFF buat julung kalinya.

Featured Image: Syamil Rosli | PFA Malaysia


Mexico Hantar Bidaan Rasmi Anjur Sukan Olimpik 2036

Negara dari benua amerika utara, Mexico telah menghantar bidaan rasmi bagi menjadi tuan rumah temasya Sukan Olimpik musim panas tahun 2036 atau 2040, pada Jumaat lalu.

Menurut laporan Reuters, bidaan itu dihantar oleh Menteri Luar, Marcelo Ebrard serta Presiden Jawatankuasa Olimpik Mexico, Maria Jose Alcala kepada Thomas Bach selaku Presiden Jawatankuasa Olimpik Antarabangsa (IOC) di ibu pejabat IOC, Lausanne, Switzerland.

Dimaklumkan, bidaan itu dihantar bersempena sambutan ulang tahun ke-100 Jawatankuasa Olimpik Mexico.

En el @iocmedia, nuestro Canciller @m_ebrard y la presidenta de nuestro Comité @maryjosealcala le entregaron al presidente Thomas Bach la Carta donde se formaliza la intención de México de ser sede de los próximos Juegos Olímpicos 2036 o 2040. pic.twitter.com/2b6aWxkfyJ

— Comité Olímpico MEX (@COM_Mexico) March 24, 2023

Perwakilan Mexico turut berkata, kebanyakan infrastruktur yang diperlukan untuk menganjurkan temasya itu sudah bersedia dan sebuah jawatankuasa akan dibentuk untuk menyokong bidaan terbabit.

Sebagai rekod, Mexico sudah pernah menjadi tuan rumah Sukan Olimpik pada edisi 1968 selain menjadi tuan rumah bagi kejohanan Piala Dunia 1970 dan 1986 serta penganjur bersama bagi edisi 2026 bersama Amerika Syarikat dan Kanada.

Tuan rumah bagi tiga edisi temasya Sukan Olimpik berikutnya sudah ditetapkan iaitu Paris (Perancis, 2024), Los Angeles (Amerika Syarikat, 2028) dan Brisbane (Australia, 2032).

Untuk makluman tambahan, sebelum ini terdapat beberapa negara yang berminat untuk menjadi tuan rumah bagi Sukan Olimpik 2036 seperti Mesir, England, India, Indonesia dan Qatar.


Cabaran Antarabangsa Mongolia: Gandingan Semula Azriyn-Juan Shen Mara Ke Separuh Akhir

Nur Mohd Azriyn Ayub dan Low Juan Shen yang kembali bergandingan semula berjaya melayakkan diri ke pentas separuh akhir dalam saingan Cabaran Antarabangsa Mongolia 2022.

Kedua-dua pemain bebas (independent) ini mengesahkan kemaraan selepas menundukkan lawan dari Thailand, Tanadon Punpanich dan Wachirawit Sothon (ranking ke-459) di peringkat suku akhir, hari ini.

Dalam perlawanan tersebut, Azryin-Juan Shen berhasil merekodkan kemenangan secara “straight set” dengan skor 21-16 dan 21-19 dalam tempoh masa 37 minit permainan.

Sementara itu, pencabarnya di peringkat separuh akhir yang dijadualkan esok masih tidak dapat dipastikan lagi. Apa yang pasti, lawannya merupakan gandingan dari Jepun.

Kedua-dua beregu Jepun ini, iaitu gandingan Masato Takano-Katsuki Tamate (ranking ke-162) dan Takuto Inoue-Kenya Mitsuhashi (ranking ke-223) akan membuat perhitungan di peringkat suku akhir hari ini.

Untuk makluman semua, Azriyn-Juan Shen kembali bergandingan apabila gandingan sebelum ini, bersama Lim Khim Wah dan Goh V Shem masing-masing ditamatkan selepas kejohanan Malaysia Masters, Julai lalu.

Sebagai rekod, Azriyn-Juan Shen pertama kali dikesan bergandingan bersama pada tahun 2019.

Featured Image: Mongolian Badminton Association


Syed Modi 2022: Mei Xing-Anna Cheong Ke Final, Yeen Yuan-Valeree Kandas Di Semifinal

Pasangan beregu wanita, Teoh Mei Xing dan Anna Cheong menjadi wakil tunggal negara yang berjaya menempah tiket pentas akhir kejohanan Antarabangsa Syed Modi 2022.

Pasangan yang menghuni ranking ke-138 dunia ini mara dengan menumpaskan beregu tuan rumah, Haritha Manazhiyil Harinarayanan dan Ashna Roy yang berada di kedudukan ke-217 dunia.

Syed Modi India International 2022WD – Semi final          🇲🇾Anna Ching Yik CHEONG🏅21 21 🇲🇾Mei Xing TEOH🏅18  7  🇮🇳Haritha MANAZHIYIL HARINARAYANAN          🇮🇳Ashna ROY🕗 in 26 minutes https://t.co/yZjFybyMe9

Mei Xing-Anna Cheong menundukkan lawannya secara ‘straight set’ dengan keputusan 21-18 dan 21-7 dalam tempoh masa tidak sampai setengah jam.

Kejayaan mara ke pentas akhir ini akan menemukan mereka dengan satu lagi pasangan beregu tuan rumah iaitu Treesa Jolly dan Gayatri Gopichand Pullela yang berada di ranking ke-116.

Sementara itu, beregu muda negara, Low Yeen Yuan dan Valeree Siow yang berusia 19 tahun masing-masing terpaksa akur tumpas di peringkat separuh akhir kepada Jolly-Pullela sekaligus menghanguskan peluang untuk mara ke final bertemu Mei Xing-Anna Cheong.

Featured Image: Badminton Association of Malaysia


Bekas Kapten JDT Tambah Koleksi Trofi Kejuaraan di Liga Singapura

Selepas merangkul deretan trofi kejuaraan bersama Johor Darul Ta’zim (JDT), bekas kapten, Hariss Harun menambah koleksi trofi dalam kancah Liga Premier Singapura (SPL) pula.

Harris berjaya menjulang trofi dalam saingan liga tertinggi tanah airnya setelah pasukan yang disertainya iaitu Lion City Sailors berhasil mencatatkan kemenangan pada perlawanan terakhir liga, semalam.

Kemenangan 4-1 ke atas Balestier Khalsa itu memadai untuk menamatkan saingan SPL musim ini selaku juara mengatasi pasukan satelit dari Jepun, Albirex Niigata Singapore yang berada di tangga kedua dengan perbezaan dua mata.

Untuk makluman semua, sepanjang beraksi bersama JDT, Hariss merangkap pemain skuad kebangsaan Singapura telah meraih 6 kejuaraan Liga Super, 5 trofi Piala Sumbangsih serta satu kejuaraan Piala AFC, Piala FA dan Piala Malaysia masing-masing.

Tidak dilupakan, pemain tengah berusia 30 tahun ini turut merangkul kejuaraan Liga Super pada tahun 2013 ketika beraksi bersama pasukan jemputan, Lions XII dalam saingan Liga Malaysia.

Artikel Berkaitan: Pengerusi Lion City Sailors FC, Forest Li Muncul Individu Terkaya Singapura

Sebagai rekod, Hariss menyertai kelab ‘kaya’ yang berpangkalan di Singapura itu pada bulan Mei lalu. Kelab yang asalnya bernama Home United ini dijenamakan sebagai Lion City Sailors apabila ahli perniagaan, Forest Li mengambil alih pemilikan pada tahun 2020.

Sebagai makluman tambahan, kejuaraan liga ini merupakan yang pertama diraih Lion City Sailors setelah diambil alih Forest Li pada tahun lalu.

Featured Image: Lion City Sailors / The Final Whistle